FT: Хитой фонд бозорининг қулаши Гонконгга 8 млрд доллардан кўпроқ зиён келтирди\n08:08 / 03.11.2015\nГонконг валюта заҳиралари миқдори 1,9 фоизга ёки 8,2 млрд долларга (63,8 млрд Гонконг доллари) камайиб, ўзининг 30 йиллик тарихида энг катта зиённи қайд қилди. Бу ҳақда Гонконг пул муомаласи бошқармаси раҳбари Норман Чанга иқтибос келтирган ҳолда Financial Times нашри хабар берди. Бу зарар АҚШнинг энг йирик банкларидан бири Lehman Brothers банкротга учраганда 2008 йилда кузатилган жаҳон молиявий инқирози пайтидагидан ҳам кўпроқни ташкил қилди. Гонконг ўшанда 41,1 млрд Гонконг доллари миқдорида зиён кўрган эди.\nБунда зиёнларнинг асосий қисми Гонконг фонд биржасида сотилувчи акция нархларининг пасайишига тўғри келди. Савдо майдони капитализациясининг камайиши Гонконгга 30,7 млрд Гонконг доллари, Гонконг захира жамғармаси инвестиция киритган хорижий активлар нархининг пасайиши яна 34,1 млрд Гонконг доллари миқдорида зиён келтирди.\n“Глобал молиявий бозорлар дастлабки уч чорак давомида жуда беқарор бўлди. Биз кучли доллар туфайли хорижий валютада зиён кўрдик, шу билан бирга Гонконг бозоридаги акциялар кескин пасайишга монанд жавоб бермоқда”, деб айтди Норман Чан.\nBloomberg агентлигининг маълум қилишича, капиталнинг қайтиб кетишини камайтириш ва Хитой фонд бозорида “кўпикнинг шишиши” оқибатларини бартараф этиш мақсадида Хитой ҳукумати қимматбаҳо қоғозлар бозорини эркинлаштиришга қарор қилди.


Эссел® Форте – medu.uz – Дорилар ҳақида маълумотлар ўзбек тилида\nHome Йўриқномалар Эссел® Форте\nПрепаратнинг савдо номи: Эссел® Форте\nЭссенциал фосфолипидлар 300,0 мг –\n(шу жумладан фосфатидилхолин 80 мг),\nТиамин мононитрати 6 мг,\nПиридоксин гидрохлориди 6 мг,\nНикотинамид 30 мкг,\nЦианокобаламин 6 мг,\nТокоферол ацетати 6 мг\nёрдамчи моддалар: метилпарабен, пропилпарабен, аэросил.\nТаърифи: қопқоғи жигарранг рангли ва таги қизил рангли қаттиқ желатин капсулалар. Капсула ичида сарғиш-пушти рангдан тўқ сариқ ранглигача бўлган гранулаланган кукун ёки зич кукунсимон масса. Сарғиш оқдан жигарранг ранглигача бўлган майда заррачалар бўлишига йўл қўйилади.\nФармакотерапевтик гуруҳи: Гепатопротекторлар.\nАТХ коди: А05С\nГепатопротектор таъсири препаратнинг таркибига кирувчи компонентларнинг хусусиятлари билан боғлиқ.\n“Эссенциал фосфолипидлар” – фосфатид ва тўйинмаган ёғ кислоталарининг (асосан олеин ва линолен кислоталари) диглицерид эфирлари ҳисобланган мураккаб моддалардир. Ҳужайра мембранаси ва гепатоцитлар органеллалари мембранаси структурасининг зарурий элементи ҳисобланади. Фосфолипидлар мембрана ўтказувчанлигини, мембрана билан боғлиқ ферментлар фаоллигини, оксидланиш-фосфорланиш жараёнларини меъёрий даражасини таъминлаган ҳолда бошқаради. Препарат гепатоцитларнинг турли этиологияли шикастланишларида фосфолипидлар биосинтезини ва умумий липидлар алмашинувини меъёрлаштиради. Гепатоцитлар мембранасини структурали регенерация йўли билан ва оксидланиш жараёнларини рақобатли сусайтириши ҳисобига тиклайди, бунда тўйинмаган ёғ кислоталари биомембранада қатор жойлашиб, мембрана липидларининг ўрнига ўзларига токсикоген таъсирни қабул қилиш хусусиятига эга бўлади. Жигар ҳужайрасини тикланишига ёрдам беради, сафронинг физик-кимёвий хусусиятларини барқарорлаштиради.\nТиамин (витамин В1) – кофермент сифатида углеводлар алмашинувида қатнашади.\nРибофлавин (витамин В2) – ҳужайра нафас олиш жараёнларининг асосий катализаторидир.\nПиридоксин (витамин В6) – аминокислоталар ва оқсиллар метаболизмида кофермент сифатида иштирок этади.\nЦианкобаламин (витамин В12) – фолат кислотаси билан бирга нуклеотидлар синтезида қатнашади.\nНикотинамид (витамин РР) – нафас олиш жараёнларида, ёғ ва углеводлар алмашинувида қатнашади.\nТокоферол (витамин Е) – антиоксидант хусусиятга эга, мембраналарда тўйинмаган ёғ кислоталарни липидларнинг пероксидланишидан ҳимоясини таъминлайди.\n– жигарнингнг турли этиологияли ёғли дегенерациясида, шу жумладан қандли диабетда;\n– сурункали гепатитларда;\n– жигар циррозида;\n– алкогол ва гиёҳванд моддалари билан заҳарланишда (интоксикация) (мажмуавий даъво таркибида);\n– заҳарланишда (шу жумладан дорилар билан);\n– гепатоцитлар функциясини бузилишларида (бошқа касалликларнинг асорати сифатида);\n– гепатоцитларнинг атроф-муҳитдаги зарарли моддалар миқдорини рухсат этилган миқдордан ортиб кетиши, радиация даражасини ошиши ва бошқа салбий экологик омиллар билан боғлиқ шикастланишларида;\n– псориазда (мажмуавий даволаш таркибида) қўлланади.\nИчга, овқатланиш вақтида 2 капсуладан, суткада 2-3 марта қабул қилинади. Капсулаларни бутунлигича етарли миқдордаги сув билан қабул қилиш лозим. Препарат билан даволаниш давомийлиги камида 5 ой, зарурат бўлганида ундан узоқроқ қўллаш ёки такрорий даволаш курсини ўтказиш мумкин. Псориазда препаратни ёрдамчи даволовчи воситаси сифатида 2 капсуладан, суткада 3 марта, 2 ҳафта давомида қўлланади.\nОвқат-ҳазм қилиш тизими томонидан: кам ҳолларда – қорин соҳасида ноқулайлик (дискомфорт) ҳисси бўлиши мумкин.\nПрепаратга юқори сезувчанликда қўлланмайди.\nНожўя таъсирлари белгилари кучайиши мумкин.\nКапсулалар контур уяли ўрамларда.


Мукаммал жамият — инсоният ривожининг мақсади\nГЛОБАЛ ИНҚИРОЗ. БИЗ ОДАМЛАРМИЗ. БИЗ ЯШАШНИ ИСТАЙМИЗ\n7 май 2022 йил\nГЛОБАЛ ИНҚИРОЗ. ҲАҚИҚАТ ВАҚТИ\nМукаммал жамиятга бир қадам\nБиз ҳозир қандай яшаяпмиз ва нималарни ўзгартира оламиз?\nҚандай қилиб истеъмолчилик форматидан бунёдкорлик форматига ўтишимиз мумкин?\nБарча одамлар нимага интилади?\n«Бунёдкор жамият» дастурининг матнли версияси. 1 қисм 0:00:00 - 00:12:53\nЎтмиш билан яшаш ёки мукаммал жамиятга қадам қўйиш?\nТатьяна: Ассалому алейкум, азиз дўстлар! Бугун АЛЛАТРА ТВ студиясида биз ҳурматли Игорь Михайлович Данилов билан суҳбатлашамиз.\nИгорь Михайлович: Ассалому алейкум!\nТатьяна: Игорь Михайлович, олти минг йил аввал, яъни шумерлар даврига қадар, аждодларимиз қандай ҳаёт кечиргани билан қизиққан одамлардан жуда кўп саволлар келиб тушяпти. Яъни Атлантида йўқ қилинганидан кейин, Гиперборейлар даврида, қандай қилиб одамлар ўз ҳаётларини қайта тиклашган ва уларнинг жамияти қандай бўлган. Негаки бу жамият урушларсиз, қуролли тўқнашувларсиз, одамлар бир-бирини эксплуатация қилишларисиз ва қашшоқликсиз яшаганига бугунги кунда жуда кўп далиллар мавжуд. Яъни одамлар жуда тинч ва бахтли ҳаёт кечиришган.\nИгорь Михайлович: Ҳа, аввалига бу деярли мукаммал жамият бўлган, кейин эса биз ҳозир бунёдкор жамият деб атаётган жамият бўлган. Бу қизиқарли албатта, лекин мана шу қизиқаётган дўстларимизга менда бир савол бор: дўстлар, оддий мисол, ким қандай ҳаёт кечирганини билиш сизга нима беради? Бу билим сизга қандай ёрдам беради ва фарзандларингиз, невара-чевараларингиз ҳаётига қандай таъсир кўрсатади? Ҳеч қандай. Ўтмиш билан яшашнинг нима кераги бор? Келинг, келажакни барпо этайлик. Мана, нима муҳимроқ, чиндан ҳам, нима аҳамиятлироқ: вақтимизни сарфлаб, қачонлардир кимлардир қандай яшаганини муҳокама қилишми ёки келгуси ҳаётни берадиган ҳаракатларни бугун амалга оширишми? Айтайлик, биз бунёдкор жамиятни бугун барпо эта олсак, унда қачонлардир бундай жамиятда одамлар қандай яшаганини муҳокама қилишнинг нима кераги бор? Нима афзалроқ? Менинг назаримда... Хоҳишингиз. Агар истагингиз бор бўлса, муаммо йўқ, гаплашамиз. Лекин мана шундай суҳбатимизнинг самарадорлик коэффициенти қандай бўлади? Одамларнинг қизиқишини қондирамизми? Эртасига улар буни унутиб юборишади. Бу нарса уларнинг ҳаётини ўзгартирмайди. Тўғриси. Дўстлар, бу нарса сизнинг ҳаётингизни қандай ўзгартиради? Ўзгартирмайди.\nИнсоният тарихи — идеал жамиятдан истеъмолчилик жамиятига\nБиз ҳозир қандай яшаяпмиз ва нимани ўзгартиришимиз мумкин?\nИгорь Михайлович: Аммо биз ҳаётни ўзгартира оламиз ва дунёни янада яхшироқ қила оламиз. Шундай эмасми? Кел, «Ҳақ ва ботил» кўрсатувига қайтайлик. Ахир у ерда биз асосий қонунларни очиб бердик: сиймонинг шаклланиши, бизнинг эътиборимиз, эътиборимизнинг кучи, уни нимага йўналтиришимиз – уни қаерга йўналтирсак, ўша нарса рўёбга келади. Ҳа, ҳозир биз тарқоқмиз. Тизим шундай шаклланган, ва айтганларидек, ҳар биримиз ўз ғояларимиз, ўз сиймоларимиз билан бирдамликсиз яшашга мажбурмиз. Шунинг учун биз, сен айтиб ўтганингдай, 6000 йил давомида, шумерлар давридан бошлаб то бугунги кунга қадар ҳайвонлардай яшаб келяпмиз. Аммо биз ҳамма нарсани ўзгартиришимиз мумкин. Ва биз нафақат бунёдкор жамиятни балки мукаммал жамиятни ҳам барпо этишимиз мумкин. Тўғрими? Яхшиси мана шу ҳақида гаплашайлик. Бу фойдалироқ.\nТатьяна: Яхши, Игорь Михайлович. Очиғини айтсам, мен тарихий ёндашув билан кўрсатувга тайёргарлик кўрган эдим, яъни ўша пайт нималар бўлган, одамлар қандай яшаган, шунинг учун... Лекин ҳақиқатдан ҳам сиз тўғри гап айтдингиз. Мен ҳозир суҳбатимиз вектори бироз бошқа томонга ўзгараётганини кўриб турибман, яъни келажак томон. Негаки мен Сизнинг гапингизга қўшиламан (Игорь Михайлович: Нима нарса қадрлироқ?), ҳақиқатдан ўтмишдан наф йўқ (Игорь Михайлович: Ҳеч қандай).\nИгорь Михайлович: Ўтмиш аллақачон ўтиб кетган, ва ҳозир биз йўқ нарса ҳақида гапирамизми? Ёки бўлиши мумкин бўлган нарса ҳақида гапирамизми? Бўлиш ёки бўлмаслик — бу бизга боғлиқ. Қайси бири яхшироқ?\nТатьяна: Яхши. Менда Бунёдкор жамиятнинг 8 Асоси бор.\nИгорь Михайлович: Бу бошқа гап.\nБунёдкор жамият нима ва уни неча йилда қуриш мумкин?\nТатьяна: Игорь Михайлович, 8 Асосга ўтишдан олдин, мен бир нарсага аниқлик киритмоқчи эдим: Бунёдкор жамият ўзи нима? Сиз уни қандай кўряпсиз? Яъни, бу жамият кимга қаратилган?\nИгорь Михайлович: Инсонга қаратилган. Менинг назаримда Бунёдкор жамият... Албатта, қанча одам бўлса шунча фикр бўлади, лекин нима бўлганидаям бунёдкор жамият инсон учун жуда содда ва ҳар томонлама қулай. Нима учун? Негаки у инсон манфаатини ва эркинлигини кўзлайди. Бунёдкор жамиятнинг мазмуни айнан мана шунда. Унда ёлғон йўқ, сохталик йўқ ва энг асосийси — ҳокимият йўқ, негаки бутун ҳокимият инсонга тегишли. Уни устидан ҳукм йўқ — мазмун мана шунда. Мана қара, бизда қанча урушлар, инқилоблар, одамларнинг ҳар хил ғалаёнлари содир бўляпти. Тўғрими? Ва ҳар доим биз нима излаймиз? Нима сабабдан биз бир-биримизга қарши чиқамиз?\nТатьяна: Бахт излаймиз, мукаммал жамият, эркинлик излаймиз.\nИгорь Михайлович: Эркинлик ва шунга ўхшаш нарсаларни. Лекин нима яратяпмиз? Яна эски нарсани. Айтишадику, аждарни ўлдириб бўлмайди деб. (Татьяна: Эски усуллар билан) Аждарнинг устидан ғалаба қозониб, сен ўзинг аждарга айланасан. Нима учун? Оддий савол. Негаки истеъмолчилик формати мана шу сценарийни тақозо қилади. Тўғрими? Мана масалан одамлар инқилоб қилишди, улар яхши ҳаётга интилишди, халқ кўтарилди. Ҳокимият тепасига эса яна золимлар келади, улар яна бизни аввалгидек бошқаришади ва биз ҳеч нимага эришмаймиз? Нима учун? Негаки истеъмолчилик тизимининг қонун-қоидалари мана шундай. У шундай шаклланган, ва доимо шундай бўлади, чунки биз тарқоқмиз, бизда шахсий манфаатлар мавжуд, ва энг асосийси – биз ҳайвоний қонунлар асосида яшаймиз. Тўғрими? Яъни ҳайвонлар қандай йўл тутса, биз ҳам бир-биримизга нисбатан худди шундай муносабатда бўламиз. Аслида бизда ёзилган қонунлар бор: мана БМТ ва бошқа ташкилотлар биз қандай яшашимиз кераклиги ҳақида қонунлар яратади ва декларация қилади. Лекин барча декларациялар ишламайди. Нимага? Негаки истеъмолчилик формати, яъни бир одамнинг бошқа одамга нисбатан ноинсоний муносабати устунлик қилади.\nБуни ўзгартириш мумкинми? Жуда осон, дўстлар. Ҳаммаси ўзимизга боғлиқ. Ва биз яна нимага қайтяпмиз? Диққат эътиборимизнинг яхлитлигига, уни биргаликда нимага йўналтиришимизга. Агар биз яхши яшашни истасак, агар биз инсонга муносиб ҳаёт кечиришни истасак, демак диққатимизни шу нарсага қаратишимиз керак, яъни вақтимиз ва куч-ғайратимизни ўзимиз, фарзандларимиз ва авлодларимиз учун келажак қуришга қаратишимиз керак.\nБугунги кунга қайтар эканмиз, аслида Бунёдкор жамиятни барпо этиш жуда осон. Мен шундай дейман: агар биз ҳақиқатдан ҳам шуни истасак ва биз ҳозир муҳокама қиладиган бунёдкор жамиятнинг мазмуни ва моҳиятини тушуниб етган барча одамлар истаса, мана шу жамиятни ўн йил ичида барпо этиш мумкин. Ўн йил — ва биз мана шу бунёдкор жамиятда яшаймиз. Лекин буларнинг барчаси одамларнинг ўзига боғлиқ, уларнинг истаклари ва интилишларига. Агар бу борада ҳеч иш қилинмаса ва кимдир келиб уни барпо этиб беришига умид қилинса — у барпо бўлмайди, негаки бунёдкор жамият — бу айнан барча одамларнинг иши. Бу келиб кимдир учун нимадир иш қилиб берадиган қандайдир мафкуравий биродарларнинг иши эмас, бу ҳар кимнинг ва барчанинг иши, бу бизнинг ишимиз. Тўғрими?\nИгорь Михайлович: Маъно эса мана шунда. Ана ўшанда биз биргаликда буни амалга оширамиз.\nКим бахтли одамларга қарши бўлса, демак у бутун инсониятга қарши чиққан бўлади\nИгорь Михайлович: Нима бўлишидан қатъий назар, бунёдкор жамиятнинг йўлида тўғоноқ бўладиган социопатлар, бошқача қилиб айтганда, инсониятнинг душманлари бўлади. Нима учун? Негаки, биринчидан, империя яратиш, халқларни ўз ҳукмларига бўйсундириб, қул қилиб ишлатиш бўйича уларнинг режалари барбод бўлади. Мана шунақа касалванд одамлар ҳам бор. Улар аслида одам эмас, уларни одам деб бўлмайди. Агар инсон ўз манфаатларини ва истакларини кўзлаб инсониятга қарши чиқса, у Инсон мақомини йўқотади. У энди Инсон эмас, у ҳайвон. Кечирасиз, касал ҳайвон қанчалик хавфли бўлса, у ҳам энди шунчалик хавфлидир.\nМана масалан, қутурган ит: у одамзод учун фойдалими ёки хавфлими? Одамлар бор жойга уни қўйиб юборса бўладими? (Татьяна: Албатта йўқ.) Одамлар паркда дам олишаётган вақтида, биз у ерга касал ҳайвонни қўйиб юборсак, масалан қутуриш билан заҳарланган тажовуз босқичидаги доберманни ёки бультерьерни, ва биз уни қўйиб юборсак. Бу яхши иш бўладими ёки ёмонми?\nТатьяна: Албатта, бу ёмон.\nИгорь Михайлович: Нима қилиш керак?\nТатьяна: Табиийки, изоляция қилиш керак.\nИгорь Михайлович: Одамларга зарар етказмаслиги учун. Тўғрими? Тўғри. Шундай экан, демак бунёдкор жамиятга қарши чиққан, яъни инсонга қарши чиққан ҳар ким мана шу касал ҳайвондан нимаси билан фарқ қилади? Ростини айтсак бу нарса мулоҳаза қилишга арзийди. Ахир, ҳеч бир нормал, ақли расо инсон ҳеч қачон бунёдкор жамиятга қарши чиқмайди. Нима учун? Тушунтирамиз.\nБунёдкор жамият ўзи нима? У, сен айтиб ўтганингдай, 6000 йил аввал ҳам мавжуд бўлган. Аниқроғи, 6000 йил аввал у ўз якунига етган. Бу мавзуга қайтмаймиз, биз бу ҳақида гапириб ўтган эдик, қандай бўлган, нималар содир бўлган ва нима учун мукаммал жамият бунёдкор жамиятга айланган. Мана шундай деградация жараёни юз берган. Кейин эса, бунёдкор жамият истеъмолчилик форматига ўтди ва одам одамга бўри бўлди. Биз бу ҳақида ҳам гапириб ўтган эдик.\nБарча одамлар нимани истайди?\nИгорь Михайлович: Кел, бугунги кунда Бунёдкор жамият аслида нима эканлиги ҳақида гаплашамиз. Бу барча одамлар чин дилдан истаган жамият. Биз бир неча йил давомида бутун дунё бўйлаб кўплаб сўровлар ўтказдик. Ва сўровларда ҳамма одамлар очиқчасига бир гапни таъкидлашяпти: улар тинчликда, муҳаббатда, ўзаро ҳурматда, эркинликда яшашни исташяпти. Одамлар уларни бошқарадиган бирон бир устқурмалар бўлишини исташмайди. Устқурма деганда нима назарда тутилади? Бу аслида одамларнинг кичик бир гуруҳи бўлиб, улар бутун инсониятнинг ёки уларни сайлаганларнинг барча ҳуқуқ ва манфаатларини тортиб олувчилардир. Ва мана шу истеъмолчилик форматида яшашни истамаслик уларда бир оила бўлиб, эркинликда яшаш истаги орқали намоён бўляпти.\nБу ерда маъно нимада? Эркинлик ўзи нимани англатади? Ахир эркинлик бу... Яхшиси кел, тарихга назар соламиз: бугунги кунда ҳамма эркинлик учун, қандайдир ҳуқуқ ва озодлик учун курашяпти. Аслида барча одамлар қандай ҳуқуқ ва эркинликлар учун курашяпти? Айнан Бунёдкор жамият учун: ҳамма тенг, ҳамма эркин ва жиноятчилик йўқ бўлган жамият учун.\n«Бунёдкор жамият» дастурининг матнли версияси. 2 қисм\nСизнинг шарҳингиз модерация қилишга жўнатилди!\n© 2019 - 2022 creativesociety.com - БАРЧА ҲУҚУҚЛАР ҲИМОЯЛАНГАН


Бухорода йодланган туз танқислашди\n“Ўзбекистон овози” газетаси хабар беришича, Олий Мажлис Қонунчилик палатаси ишчи гуруҳи Бухоро ва Когон шаҳарлари, Қоракўл, Олот, Жондор ва Вобкент туманларида сифатли йодланган ош тузи таъминотини ўрганиб, бу борадаги аҳволни қониқарсиз, деб баҳолаган.\nЎзбекистонда йод танқислигига қарши курашни кучайтириш мақсадида 2007 йилда “Йод етишмаслиги касалликлари профилактикаси тўғрисида”ги қонун қабул қилинган.\nПарламент хулосасига кўра, Бухоро вилоятида мазкур қонун ижросида маҳаллий ҳокимият сусткашликка йўл қўймоқда, йодланган туз сифати ва хавфсизлиги, истеъмолчига етказилиши устидан давлат назорати ўрнатилмаган.\nВилоят соғлиқни сақлаш бошқармаси ўтказган тиббий кўрикда мактаб ўқувчилари орасида йод танқислиги билан боғлиқ касалликлар қайд этилган.\nОлий Мажлис депутати, тиббиёт фанлари доктори Зуҳра Ботирова ҳам бир неча йил олдин ушбу муаммога бағишланган семинарда Бухоро вилоятидаги 10 дан зиёд озиқ-овқат дўконида бўлиб, бирортасидан йодланган ош тузи тополмаганини айтганди.\nБухоро вилоятида бўлгани каби мамлакатнинг бошқа ҳудудларида, хусусан, бир неча миллион аҳолини бағрига олган Фарғона водийсида йодланган ош тузи таъминоти ўлда-жўлда экани кўпдан бери айтиб келинади.\nЎзбекистон йод тақчиллиги юқори давлатлар сирасига киради. Турли ҳисоб-китобларга кўра, аҳолисининг учдан бир қисми йод танқислиги билан боғлиқ касалликлардан азият чекмоқда. Мутахассисларга кўра, уларнинг аксарияти аёллар ва вояга етмаган болалардир.\nБу борада хавотирлар кучайиши ортида 1990-йиллар охирида БМТ Болалар жамғармаси ва Осиё тараққиёт банки кўмаги билан Ўзбекистонда ош тузини йодлаш кампанияси бошланган. Сотувга чиқарилаётган ош тузи йодланиши ҳақида қонуний мажбурият жорий этилган.\nМутасадди ташкилотлар ҳар йили республика бўйлаб йодланган туз ишлаб чиқарувчи янги корхоналар ишга туширилаётгани, сифатсиз маҳсулот мусодара этилаётгани ҳақида ахборот беради. Аммо кузатувчилар мазкур муаммо, расмийлар иддао қилаётганидек, юқори суръатда ечилаётганини шубҳа остига оладилар.\n“Қўлбола тузлар болалаб кетган”\nРеспублика эндокринология илмий текшириш институтининг ўзини танитишни истамаган ходими озгина қиммат бўлса-да, йодланган сифатли туз истеъмол қилиш зарурлигини таъкидлайди.\n– Айрим одамларимиз “арзонроқ” деб, йодланмаган туз сотиб олишади. Лекин 100-200 сўмни деб, кейин миллионлаб харажатга тушишлари, ўзлари ва болалари саломатлигини хавф остига қўйишларини ўйлашмайди, – дейди Республика эндокринология илмий текшириш институти ходими.\nИстеъмолчилар эса “йодланган” тамғали тузларга ҳам ишонч йўқлигидан шикоят қиладилар.\n– Ҳозир нима кўп, уддабурон тадбиркор кўп! Қўлбола тузлар болалаб кетган. Маҳалла дўконидан туз сотиб олдим. Бу, мана шу уч-тўрт куннинг нари-берисидаги гап. “Йодланган” деган ёзуви бор. Лекин, ишонсангиз, худди тупроқдек уқаланиб кетди. Дўкон сотувчисига чиқсам, “Нима қилай, мен ҳам частний фирмадан сотиб олганман” дейди елка қисиб. Тошкентда шунчалик бўлганидан кейин вилоятлардаги аҳволни тасаввур қилаверинг! – дейди тошкентлик истеъмолчи Икром Отажонов.\nЭндокринология илмий текшириш институтининг ўзини танитишни истамаган ходими корхоналар тузни йод билан тўйинтириш учун қўшимча сарф-харажат қилгиси келмаслигини айтади.\n– Тузни йод билан бойитишда йодат калий деган реактив қўлланилади. Ўзбекистонда ишлаб чиқарилмайди. Йодлаш кампанияси бошланганда йодат калий ЮНИСЕФ маблағи билан Чилидан олиб келинганди. Ҳозир энди бу масалада биров ёрдам бермайди. Бу реактивни четдан олиб келиш яхшигина пул талаб қилади. Қўшимча харажатдан қочган корхоналар кўпинча йодланмаган тузни “йодланган” деб сотаверади, – дейди Эндокринология илмий текшириш институти ходими.\nМутахассисларга кўра, вазиятни яхшилаш учун аҳолини сифатли йодланган ош тузи билан тўла таъминлаш, ушбу касалликка қарши дори воситаларининг тақсимланиши устидан назоратни кучайтириш, касалликка чалинган беморларни ижтимоий қўллаб-қувватлаш лозим.\nМиллат тафаккурига таҳдид\nЙод етишмаслиги миллатнинг ақлий ривожланиш даражасига таҳдид солувчи офатлардан бири сифатида кўрилади.\nЖаҳон соғлиқни сақлаш ташкилоти йод унсури танқис мамлакатлар аҳолисининг заковат кўрсаткичи бошқа жойларга нисбатан 10-15 фоиз паст, деган хулосага келган.\nТиббиётчиларга кўра, йод танқислиги болаларнинг ақлий ва жисмоний ривожланишини чеклайди, сурункали ва хавфли касалликларга мойилликни оширади, иммунитетни пасайтиради.\nБўқоқ йод танқислигининг энг кенг тарқалган асорати, деб баҳоланади. Ижтимоий офат болаларда телбаликни юзага келтириши ҳам мумкин.\nМаълумотларига кўра, Ер куррасидаги 1,5 миллиарддан ошиқ одам йод танқислигини ўз танасида сезмоқда.


ПҚ-2746-сон 31.01.2017. Кичик ва хусусий тадбиркорликни микрокредитлаш тизимини янада кенгайтириш ва соддалаштириш чора-тадбирлари тўғрисида\nҲужжат кучини йўқотган 13.12.2019\nМазкур қарор Ўзбекистон Республикаси Президентининг 2019 йил 12 декабрдаги ПФ-5893-сонли «Ўзбекистон Республикаси Президенти ва Ҳукуматининг айрим ҳужжатларига ўзгартириш ва қўшимчалар киритиш, шунингдек, баъзиларини ўз кучини йўқотган деб ҳисоблаш тўғрисида»ги Фармонига асосан ўз кучини йўқотган.\nМеҳнат бозорига янги кириб келаётган ўрта махсус, касб-ҳунар ва олий таълим муассасаларининг битирувчилари, муддатли ҳарбий хизматдан қайтган жисмоний шахслар, меҳнат органларида рўйхатга олинган банд бўлмаган фуқаролар ҳамда ишга жойлашишга эҳтиёжманд бўлган аҳоли бошқа қатламларининг микромолиялаш хизматларидан фойдаланишни кенгайтириш, шунингдек янги иш жойлари ташкил этилишини таъминлайдиган оилавий, хусусий тадбиркорликни ва бошқа фаолият турларини ривожлантиришни рағбатлантириш мақсадида:\n1. Ўзбекистон Республикаси Иқтисодиёт вазирлиги, Молия вазирлиги, Марказий банки ва тижорат банкларининг тажриба тариқасида Тошкент шаҳрида кичик ва хусусий тадбиркорлик субъектлари учун микрокредитлашнинг янги схемасини жорий этиш тўғрисидаги таклифи маъқуллансин, қуйидагилар микрокредитлаш учун қамраб олинадиган шахслар орасида устувор контингентлар ҳисоблансин:\nўрта махсус, касб-ҳунар ва олий таълим муассасалари битирувчилари;\nмуддатли ҳарбий хизматдан қайтган жисмоний шахслар;\nмеҳнат органларида рўйхатга олинган банд бўлмаган фуқаролар;\nоилавий ва хусусий тадбиркорлик билан шуғулланаётган аҳоли, шунингдек фуқароларнинг ўзини-ўзи бошқариш органлари тавсияномалари бўйича ишга жойлашишга эҳтиёжманд бўлган бошқа шахслар.\n2. Қуйидагилар имтиёзли микрокредитлашнинг асосий вазифалари этиб белгилансин:\nкичик тадбиркорлик, энг аввало оилавий ва хусусий тадбиркорлик соҳасида янги иш ўринлари ташкил этиш;\nимтиёзли кредитлар бериш орқали юқорида қайд этилган шахслар контингентлари учун уларни тадбиркорлик фаолиятига фаол жалб этиш мақсадида микромолиявий хизматлардан осон фойдаланишларини максимал даражада таъминлаш;\nаҳолининг кам таъминланган ва ҳожатманд қатламлари даромадларини ошириш, аҳоли бандлигини таъминлашда фуқароларнинг ўзини-ўзи бошқариш органлари ролини кучайтириш.\nТошкент шаҳрида тадбиркорлик фаолиятини ривожлантириш учун тижорат банклари томонидан имтиёзли микрокредитлар берилишининг прогноз параметрлари 1-иловага мувофиқ;\nтадбиркорликни амалга ошириш учун тижорат банклари томонидан микрокредитлар бериладиган асосий фаолият турлари рўйхати 2-иловага мувофиқ тасдиқлансин.\n4. Белгилансинки, имтиёзли микрокредитлар қуйидаги шартларда берилади:\nмикрокредит суммаси — энг кам иш ҳақи миқдорининг 200 баробаригача;\nасосий қарзни тўлашга олти ой муддатли имтиёзли даврни ҳисобга олган ҳолда уч йилгача муддатга;\nйиллик фоиз ставкаси миқдорлари: битта иш жойи яратилганда — 9 фоиз, иккита иш жойи — 8 фоиз, учтадан тўрттагача иш жойлари — 7 фоиз, бешта ва ундан ортиқ иш жойлари яратилганда — 6 фоиз миқдорда.\nТижорат банклари Ўзбекистон Республикаси Савдо-саноат палатаси билан биргаликда мурожаат этувчиларга микрокредитларни расмийлаштириш ва бизнес-режаларни тайёрлашда ҳар томонлама ташкилий кўмак ва амалий ёрдам берсин.\n5. Шундай тартиб ўрнатилсинки, унга мувофиқ агарда мурожаат этувчи томонидан, қонун ҳужжатлари талабларига мувофиқ бериладиган микрокредит бўйича қайтаришни таъминлай олмаслик ҳолати вужудга келганда тижорат банклари томонидан микрокредитни таъминлаш сифатида:\nэнг кам иш ҳақининг юз баробаригача миқдорда микрокредитлашда — харид қилинадиган мулкни ва фуқароларнинг ўзини-ўзи бошқариш органлари кафиллигини;\nэнг кам иш ҳақининг юз баробаридан ортиқ миқдорда микрокредитлашда — учинчи шахснинг кафиллигини, суғурта ташкилотларининг суғурта полисларини ва қонун ҳужжатлари доирасида бошқа таъминлаш турларини қабул қилиб олишларига йўл қўйилади.\nҚарз олувчиларга микрокредитлар беришда тижорат банклари кредитнинг умумий суммасида қарздорнинг гаров таъминотини расмийлаштириш билан боғлиқ сарф-харажатларни ҳисобга олишга ҳақлидир.\n6. Ўзбекистон Республикаси Марказий банки амалдаги тижорат банкларини жалб қилган ҳолда 2017 йил якунлари бўйича тажриба натижаларини умумлаштирсин ва шу асосда ушбу микрокредитлаш тажрибасини республиканинг барча ҳудудларига ёйиш таклифларини киритсин.\n7. Мазкур қарорнинг ижросини назорат қилиш Ўзбекистон Республикаси Бош вазирининг ўринбосари Р. Азимов ва Ўзбекистон Республикаси Марказий банки раиси Ф. Муллажонов зиммасига юклансин.\nЎзбекистон Республикаси Президентининг 2017 йил 31 январдаги ПҚ-2746-сон қарорига\nТошкент шаҳрида тадбиркорлик фаолиятини ривожлантириш учун тижорат банклари томонидан имтиёзли микрокредитлар берилишининг прогноз параметрлари\nМикрокредитларни тақдим қилувчи тижорат банклари филиалларининг сони\nТижорат банклари томонидан 2017 йилда тақдим этиладиган микрокредитларнинг прогноз қилинган миқдори\nБошқа тижорат банклари\nТадбиркорликни амалга ошириш учун тижорат банклари томонидан микрокредитлар бериладиган асосий фаолият турлари\nФаолият турининг номи*\nРадиоэлектрон аппаратлар, маиший машиналар, маиший приборлар, офис машиналари, ҳисоблаш ва компьютер техникаси, принтер техникаси таъмирлаш, ўрнатиш ва уларга техник хизмат кўрсатиш.\nТранспорт воситаларини таъмирлаш ва уларга техник хизмат кўрсатиш, шу жумладан, транспорт воситаларига техник хизмат кўрсатиш хизматларининг бошқа турлари (акустик тизимлар ва қўриқлаш сигнализацияларини таъмирлаш ва ўрнатиш, кузовни ювиш, полировкалаш, унга ҳимоя ва безак қопламаларини қоплаш, салонни тозалаш хизматлари).\nМиллий ширинликлар, пишлоқ маҳсулотлари, нон ва патир, қандолат маҳсулотлари, фрезерда музқаймоқ тайёрлаш ва сотиш, шунингдек, уй шароитида доналаб сотиладиган таомларнинг айрим турларини тайёрлаш ва ўтириш жойлари ташкил этмасдан ёки маҳаллий давлат ҳокимияти органларининг қарори билан ажратилган махсус жойларда сотиш.\nКомпьютер дастурларини ишлаб чиқиш хизматлари, шунингдек, компьютер ёрдамида матнларни териш ва босиб чиқариш хизматлари, матндан нусха олиш ва кўпайтириш билан боғлиқ хизматлар.\nМеталлни таъмирлаш ишлари (калитларнинг дубликатларини тайёрлаш, соябонларни таъмирлаш, бошқа маиший металл буюмларни оддий таъмирлаш).\nАҳолининг якка тартибдаги буюртмалари бўйича пойабзал тикиш, пойабзални таъмирлаш, бўяш ва тозалаш.\nГилам ва гилам буюмларини таъмирлаш ва тозалаш.\nОптика, соатларни таъмирлаш ва металл, пластмасса, сопол, фаянс, тош, картондан маҳсулотларда ўймакорлик ишлари (қавариқ ёзувлар ва тасвирлар тушириш).\nМусиқа асбобларини таъмирлаш ва созлаш.\nОйна (ойна, рангли шиша ва бошқа материаллардан ясалган ойналар) ишлари, шишага бадиий ишлов бериш.\nТикув, мўйна, чарм ва трикотаж буюмларни, бош кийимларни ва тўқимачилик галантереясидан тикилган буюмларни таъмирлаш ва тикиш, шу жумладан дераза ва эшик пардаларини тикиш, трикотаж маҳсулотларини тўқиш, каштачилик.\nКир ювиш хизматлари, кир ювиш ишхонасини, шунингдек, дазмоллаш хизматларини ташкил этиш.\nДизайн (график, интерьер, мебель ва ҳоказолар), шунингдек, чизмачилик-графика ишлари, шунингдек, рассомлик санъати бўйича хизматлар.\nЖамоат ҳожатхоналари хизматлари.\nМебель йиғиш ва таъмирлаш.\n* Фуқароларнинг ўзини ўзи бошқариш органлари илтимосномасига кўра оилавий тадбиркорликнинг бошқа турлари ҳам таклиф қилиниши мумкин.\n(Ўзбекистон Республикаси қонун ҳужжатлари тўплами, 2017 й., 6-сон, 71-модда)


ОЛИСЛАРДАН ИЛҒАНГАН НАВО - “Китоб дунёси” газетаси сайти\nОЛИСЛАРДАН ИЛҒАНГАН НАВО\n— 1-синфга борган кунингизни қандай эслайсиз?\n— Яхши эслайман. Уйимиз тепаликда эди, мактаб эса пастда. Қир ёнбағри кўклам пайти лолақизғалдоқлар, бинафшалар билан қопланарди. Назаримда, мен мактабга бораётган чоғда болалар кўплигидан шу қир ёнбағри яна қизғалдоқзору бинафшазорга айлангандек эди. Ҳаётимдаги энг улкан қувонч бўлса керак. Мактаб учун аввалдан олиб қўйилган кийимимни онам кўмир билан ишлайдиган дазмолда дазмоллаб, олиб қўйган эди. Шуни қачон киярканман, деб жуда интиқ кутганман. Бу йил неварам Азизбекни мактабга олиб бораётиб, жуда мутаассир бўлдим ва унга йўл-йўлакай",Сиз ҳам бу кунларни яхшилаб эслаб қолинг", дедим. Абдулла ака айтганларидек, "Умр бу нишонга бориб теккан ўқ, Туғилиш шиддат-ла тортилган камон".\nКун жуда ёруғ эди. Бундай кунларни бошқа эслолмайман...\n— Биринчи ёзган ҳикоянгиз нима ҳақда эди?\n— Ит ҳақида ҳикоя эди. Еттинчими-саккизинчими синфда ўқирдим, шекилли. Мактабда "Гулхан" журнали олмаган бирорта ўқувчи йўқ эди. Бир куни ўзимизнинг итимиз ҳақида ҳикоя ёзиб, конвертга солиб, журнал манзилини ёзиб жўнатдим. Бахташ таваккал. Усмонали деган синфдошимиз (ҳозир ошпаз) обжувоз ҳайдарди. Мен уларникига бориб, жувоз ўқининг ғичирлашини тинглаб, у билан гаплашиб ўтиришни яхши кўрардим. Қалин қор ёққан қиш куни эди, Усмоналиларнинг жувозхонасига қўлида "Гулхан" журналини кўтариб олган бошқа бир сифдошимиз Тожиддин (ҳозир биология фанлари номзоди, Гулистон Давлат университетининг доценти) югуриб кириб келди ва суюнчилади. Билсак, ўша ҳикоя бир бет бўлиб чиқиб турибди-да. Остида исм-фамилиям, фалон-пистон, Ўратепа районида фалон-пистон қишлоқдаги мактаб ўқувчиси. Ишонмай бўладими, исботи билан турибди. Усмоналининг жувози ҳам қолиб кетган, мактабга қараб чопганмиз. Жуда кўп хат олганман унга, ҳар куни ўттиз-қирқталаб хат олардим, Қирғизистон, Қозоғистон, Туркманистондан ҳам ёзишарди. Бутун Ўрта Осиё мактаб ўқувчилари ўқиган экан-да шу журнални. Ҳатто қишлоқ почтаси адашиб, бошқа хатларни ҳам аралаш қилишиб менга ташлаб кетган чоғлари бўлган. Бошқа ҳеч вақт шунча хат олмаганман. Уларни асраб қўймаганимга афсусланаман. Ўша ёзганларнинг барчаси билан танишгим келиб қолади баъзан.\n— Болалигингизда Сиз тўқнаш келган ноҳақлик... хотирлай оласизми?\n— Ҳозир ўйласам, қанийди ноҳақлик бўлсаям ўшанақа ҳолат, вазият қайтиб келсайди, дейман. Болаликдаги, айниқса, боланинг болага ноҳақлиги, зўравонлиги ёки бошқа жиҳати табиийлиги билан хотирада энтикиб эсласа арзийдиган бир туйғу сифатида қолади. Ёш улғайганда ноҳақликка дуч келиш юракда доғ ҳосил қилади. Бир умр ўчмас алам туғдиради. Буларнинг барчаси болалик туйғуларини емира бошлайди.\n— Болаликда Сизни илк бор ҳаяжонга солган китоб...\n— Шеър десангиз, Қуддус Муҳаммадийнинг "Темирлар жаранг-журунг, Дейишар юринг-юринг" деб бошланадиган шеъри. Тез ёдлаб олганман. Жуда завқланганман. Кейин Пўлат Мўминнинг китобни офтобга ўхшатган шеъри ва бошқа китоблари. Кейин-кейин мен Пўлат Мўмин билан шахсан танишдим, Ўзбекистон радиосида ишлаганимда Пўлат ака бадиий кенгаш аъзоси эдилар, ҳар ҳафта кўришардим. У кишининг ёзган шеърлари беҳуда қалбимда муҳрланмаган, шоир бобонинг ўзлари ҳам офтобнинг ўзгинаси экан. Мен бу юмшоқ, кўзлари, юзлари шу қадар самимий ижодкорни жуда кўп эслайман. У кишининг Фахриддин Умаров ижросидаги "Эй, муҳаббат..." деган қўшиғи халқимиз орасида муҳаббат гимни бўлиб кетган. "Индамади" ва бошқа қўшиқлари ҳам ҳамон барҳаёт. У киши болалар учун ёзаётиб бошқа ғараз фикрни хаёлига келтира олмасди. Болами, бола-да, Анвар Обиджон лутф этганидек, офтобшувоқда қатиқ ялашмоқ лозим. Пўлат ака ҳар кўришганимда кифтимга қоқиб, "ижодни маҳкам ушла", деб қўярдилар, дуо берардилар. Шу улуғларнинг дуоси туфайли бутун юргандирмиз балки.\n— Халқимиз орасида "боладай беғубор" деган ибора юради. Беғуборлик болага ҳам, ижодга ҳам, ижтимоий муносабатларда ҳам жуда керакли фазилат. Нима деб ўйлайсиз, катталардай яшаб, боладай ёзиш ижодкорга муваффақият олиб келмайдими ёки бунинг иложи йўқми?\n— Кечирасиз, боладай ёзиш, деган гапингизга тушунмадим. Беғуборлик ижодда ижодкорга зарур кўплаб туйғуларнинг биттаси, холос. Ижтимоий муносабатларда беғуборлик бўлиши мумкинлигига ишонмайман. Ёзиш ўзига хос жараён. Уни болагина эмас, каттаям эплаши қийин. Ёзишда қалб куйлайди, ёш эмас. Болалик хотиралари бу куйга оҳанг қўшади, қўша олса. Узоқ-узоқлардан бир сас-сабар илғанади, дашт навосидай. Унда эҳтимол армон, эҳтимол йиғи, эҳтимол ўртаниш — бари-бари бўлиши мумкин. Бир сўз билан айтиб бўлмайди, ҳис этади, ҳар ким ўзича.\nБолаликда тасаввур ўзгача бўлади. Ўқитувчимиз келажакда коммунизм қурамиз, дерди. Буни кўпчилик эшитган. Тасвирлаб берарди ўша коммунизмни, гуёки ҳамма нарса муҳайё, егани олдида, емагани кетида. Демак, ҳамма бахтли бўлади. Эсимда, бир куни бир синфдошимиз ўқитувчидан, коммунизмдаям бахтсизлар бўладими, деб сўраганди. Саккизинчи синфда эдик, алдагиси келмадими, ўқитувчимиз бир оз ўйлаб туриб, муҳаббатда бахтсизлар ўшандаям бахтсиздир, коммунизм севги бахтини ҳадя эта олмайди, деди. Муҳаббат бахтсизлиги энг ёмон экани онгимда ўрнашган. Қолганини ҳаётда ирода орқали тўғриласа бўларкан, шекилли.


Beeline Smile Mobile контент-провайдери билан биргаликда махсус янги йил викторинаси бошлангани ҳақида хабар беради. Ғолиблар iPhone 6S ва бошқа қимматбаҳо совринларга эга бўладилар. Викторина 1 декабрдан 10 январга қадар давом этади.\nВикторинада иштирок этиш учун 7979 қисқа рақамига қўнғироқ қилиш, “Қизиқарли” овозли-кўнгил-очар порталига ташиф буюриб, Beeline абонентлари учун викторина бўлимига 5 рақамини босиб ўтиб, саволларга жавоб бера бошлаш лозим. Викторинанинг ҳар бир иштирокчисига бир кун давомида 10 савол верилади. Ҳар бир тўгри жавоб учун 1 балл берилади. Викторинанинг ҳар бир иштирокчиси учун бериладиган саволлар миқдори – 300. Викторина бўлимидаги 2-сонда иштирокчиларнинг таққосий рейтинги билан танишиш мумкин.\nВикторинадаги иштироки мабайнида энг кўп саволларга тўғри жавоб берган иштирокчилар Smile Mobile тарафидан қуйидаги совринларга эга бўладилар:\n– I ўрин – iPhone 6S;\n– II ўрин – 32 Гб USB флеш тўплагич + ташрифнома учун қути\n– III ўрин – 16 Гб USB флеш тўплагич\nВикторинанинг энг фаол иштирокчисига Smile Mobile томонидан махсус соврин берилади.\n22:09 Beeline абонентлари янги йил викторинасида iPhone 7 ютиб олишлари мумкин\n00:03 Beeline ва Smile Mobile контент-провайдери билан биргаликда викторина якунларини сарҳисоб қилишди\n11:07 Beeline абонентлари ижтимоий тармоқларидаги шахсий аккаунтларини бепул SMSлар ёрдамида бошқаришлари мумкин


Самарқандлик 44 яшар Мурод OzodJavobга мурожаат қилиб, фамилиясини ўзгартириш нияти борлиги ва бунинг учун кимга мурожаат қилишни билмаётгани ҳақида ёзди.\n“Фамилиямдан –ов қўшимчасини олиб ташламоқчиман. Бунга ҳаққим борми ўзи, буни билмайман. Агар ўзгартириш мумкин бўлса, кимга мурожаат қилиш керак? Қандай ҳужжатлар талаб қилинади? Қанча муддатда ўзгартириб беришади? Илтимос шулар борасида маълумот берсангиз”, дея сўради самарқандлик Мурод ака.\nЎзбекистон Оила кодексининг 28-бобига кўра, ҳар бир фуқаро исм-фамилиясини ўзгартириш ҳуқуқига эга.\nМаълум сабабга кўра, исми ёки фамилиясини ўзгартирмоқчи бўлган фуқаро ўзи яшайдиган ҳудуддаги Фуқаролик ҳолати далолатномаларини ёзиш (ФҲДЁ) бўлимига мурожаат қилади.\nТошкентдаги ФҲДЁ бўлимларидан бирининг исмини очиқламаётганимиз ходимига кўра, 16 ёшга тўлмаган фуқаро исм ёки фамилиясини ўзгартирмоқчи бўлса, ота-онасининг розилиги талаб қилинади.\n“16 ёшга тўлмаган фуқаро исми, фамилияси ёки отасининг исмини ўзгартирмоқчи бўлса ЗАГС идорасига ўзи ва албатта ота-онаси билан келиб ариза топшириши керак. Ариза ота-она номидан ёзилиб, фарзандининг розилиги ҳам кўрсатилади”, дейди ФҲДЁ ходими.\n16 ёшга тўлмаган фуқаро исм ёки фамилиясини ўзгартирмоқчи бўлса, ФҲДЁ бўлимига қуйидаги ҳужжатларни топшириши лозим:\n- Ўзининг туғилганлик ҳақидаги гувоҳномаси;\n- Туғилганлик ҳақидаги далолатнома ёзуви нусхаси;\n- Ота-онасининг паспорти;\n- Ота-онасининг туғилганлик ҳақидаги гувоҳномаси;\n- Ота-онасининг никоҳини тасдиқловчи ҳужжат (Никоҳ гувоҳномаси)\nФҲДЁ бўлими ходимига кўра, 16 ёшга тўлмаган фуқаронинг исми ёки фамилияси бир кун ичида ичида ўзгартирилиши мумкин.\nЛекин 16 ёшдан катта бўлган фуқароларнинг исми ёки фамилиясини ўзгартириш борасидаги аризаси 45 кун мобайнида кўриб чиқалади.\n"16 ёшдан катта фуқаролар ариза ва ҳужжатларини бизга яъни ЗАГС бўлимларига топширади. Биз бу ҳужжатларни Ички ишлар бўлимига жўнатамиз. Ички ишлар органлари 30 куни мобайнида махсус текширувдан ўтказгандан сўнг бу борада хулоса беради. Шу хулоса асосида янги фамилия ёки исм берилади", дейди ФҲДЁ ходими.\n16 ёшдан катта бўлган фуқаролардан талаб қилинадиган ҳужжатлар:\n- Ариза берувчининг паспорти;\n- Туғилганлик ҳақидаги гувоҳнома;\n- Агар ота-онаси билан бирга яшаса, ота-онасининг никоҳ қоғози;\n"Агар фуқаро бувасининг исмини абадийлаштириш мақсадида ўзининг фамилиясини бувасининг исмига ўзгартирмоқчи бўлса, тасдиқловчи ҳужжат сўралади. Яъни отасининг туғилганлик гувоҳномасида бувасининг исми бўлиши керак. Бу ҳужжатни ҳам бизга тақдим қилишлари лозим", дейди ФҲДЁ ходими.\nДемак, қонунда исм ёки фамилияни алмаштиришга бирор тўсқинлик йўқ. Лекин ФҲДЁ ходимига кўра, фуқаро исм ёки фамилиясини ўзгартирса, бошқа барча ҳужжатларини алмаштириши шарт бўлади.\n"Мен ёши катталарга исм ёки фамилиясини ўзгартиришни маслаҳат бермаган бўлардим. Дейлик, 40 ёшдаги киши фамилиясини ўзгартирмоқчи бўлса, у 40 йиллик ҳужжатларининг барчасини алмаштириши шарт. Аввало туғилганлик ҳақидаги гувоҳномаси ўзгартирилади. Шу асосида мактабдан олинган аттестат, институтни тугатгани ҳақида диплом, ҳайдовчилик гувоҳномаси, уй дафтари, ҳарбий билет каби ҳамма ҳужжатларини ўзгартириб чиқиши шарт. Ҳар битта ҳужжатни тўғрилаш учун шу ташкилотларга бирма-бир бориб чиқиши лозим. Кейин мерос, васийлик масалаларида ҳам улар қийналишлари мумкин", дейди ФҲДЁ ходими.\nАмалдаги тартибга кўра, агар ота-онанинг ҳар иккаласининг фамилияси ўзгартирилганида уларнинг 16 ёшга тўлмаган болаларининг фамилияси ҳам ўзгартирилади.\nАгар ота-онадан бири ўз фамилиясини ўзгартирса, уларнинг 16 ёшга тўлмаган болалари фамилиясини ўзгартириш масаласи ота-онанинг келишувига биноан, бундай келишув бўлмаганда эса, васийлик ва ҳомийлик органлари томонидан ҳал этилади.\nОта исмининг ўзгартирилиши унинг 16 ёшга тўлмаган болаларнинг ота исми албатта ўзгартирилишига сабаб бўлади.\nФуқаро исми ёки фамилияси ўзгарганлиги тўғрисида ИИБга 7 кун мобайнида, агар ариза берувчи ҳарбий хизматга мажбур бўлса, мудофаа ишлари бўлимига хабарнома юборилади.


Баҳодир Жалолов энг ашаддий рақиб кимлиги ва уни енгиш усулини айтди 31-07-2021, 17:07 | Zamin.uz\nБугунги кунда ҳаваскорлар боксида ўта оғир вазн тоифасида нафақат Осиёда, балки дунёда Баҳодир Жалоловдан зўр боксчи йўқ. Ёзда Токио шаҳрида навбатдаги ёзги Олимпия ўйинлари старт олади. Одатдагидек, Баҳодир Жалолов тўрт йилликнинг энг нуфузли мусобақасида ҳам олтин медалга асосий даъвогар сифатида эътироф этилмоқда.\nҲамюртимиз 2018 йилдан бери профессионал жангларда ҳам юртимиз шарафини муносиб ҳимоя қилиб келмоқда. Саккизта жангнинг барчасини ўз фойдасига ҳал қилган ва барчасида рақибларини муддатидан олдин мағлубиятга учратган. “Замин” янгиликларини “Youtube”да кузатиб боринг\nЯнгиликлар » Спорт » Баҳодир Жалолов энг ашаддий рақиб кимлиги ва уни енгиш усулини айтди!


Танзила Нарбаева Эроннинг Ўзбекистондаги Фавқулодда ва Мухтор элчиси билан учрашди - Darakchi\nСИЁСАТ 15.01.2021, 18:38\nБугун, 15 январь куни Ўзбекистон Республикаси Олий Мажлиси Сенати Раиси Т. Нарбаева Эрон Ислом Республикасининг Ўзбекистондаги Фавқулодда ва Мухтор элчиси Ҳамид Найирободий билан учрашди. Бу ҳақда Ўзбекистон Республикаси Олий Мажлиси Сенатининг Ахборот хизмати маълум қилди.\nУнда икки мамлакат ўртасидаги парламентлараро\nҳамкорликни ривожлантириш масалалари муҳокама қилинди.\nЭрон Ислом Республикасининг Ўзбекистондаги Фавқулодда ва Мухтор элчиси сўнгги йилларда икки давлат ўртасидаги муносабатлар кенгайиб, сиёсий соҳадаги сермаҳсул мулоқотлар фаоллашганини ижобий баҳолади. Бундан ташқари, Президентимиз раҳнамолигида жадал суръатларда амалга оширилаётган кенг қамровли ислоҳотлар, шу жумладан, Ўзбекистондаги мажбурий меҳнат муаммосини бартараф этиш бўйича кўрилаётган самарали ишлар ва эришилган натижалар ҳамда болалар меҳнатига барҳам берилганини алоҳида эътироф этди.


Маънавий маснавий (1 китоб)\nБиринчи китоб муқаддимаси. Жами 6та китоб\nБу - «Маснавий» китоби, Ҳақ таолога етишмоқ ва Унга эътиқод сирларини очишда унинг асоси - дин асосларининг асоси. У Оллоҳнинг буюк фиқҳи, ёрқин шариати, ошкор-аён далилидир. Унинг «нури худди бир токча устидаги чироқ» нуридирким, шуъласи тонгдан ҳам ёруғроқ нур сочар. У жонларнинг дарахтзорлари ва булоқлари тўлибтошган жаннатидир. Жумладан, шундай булоғи борки, Тариқат ўғлонлари уни Салса бил? дерлар, мақом эгалари ва каромат соҳиблари учун у «яхшироқ мартаба», «энг яхши қароргоҳ ва энг гўзал истироҳатгоҳ бўлур». «(Ҳаёти дунёдан Оллоҳ таолонинг амру фармонларига итоат қилиб ўтган) яхшилар» унда еб-ичадилар, ҳурлар эса ундан баҳра ва завқ оладилар. У Мисрдаги Нил дарёсидай, сабру қаноат аҳли учун ичимлик, Фиръавн қавми ҳамда кофирлар учун қайғу ва ҳасратдир. Ўзи айтганидек: Оллоҳ «кўпларни адаштиради ва кўпларни (Ҳақ йўлга) ҳидоят қилади». Бу кўнгиллар шифоси, ғам-ғуссани кетгизгувчи, «мукаррам, итоатли мирзолар (яъни, фаришталар) қўллари билан» битилган, «таҳоратли -пок кишиларгина ушла. шига изн берилган, олдидан ҳам, ортидан ҳам (ҳеч қандай) ботил - ноҳақлик келмас» ризқ-рўзни кўпайтиргувчи, ахлоқни поклагувчи, Қуръони карим маъноларини кашф этувчи китобдир. Унга Оллоҳнинг Узи назар ташлаб туради, «Зотан, Оллоҳ энг яхши Сақлагувчидир ва У Зот меҳрибонларнинг Меҳрибонроғидир» Бу китобнинг Ҳақ таоло берган бошқа лақаблари - сифатлари ҳам бор, аммо, биз шу ози билан кифояландик, зеро, оз кўпга, қатра уммонга, бир ҳовуч дон катта хирмонга далолат қилади.\nБуларни Ҳақ таоло раҳматига муҳтож ожиз банда, Муҳаммад ўғли Муҳаммад Ҳусайн ўғли Балхий (Оллоҳ унинг айтганларини даргоҳида қабул этсин) айтмоқда: Мен жисмимда жон ўрнида қарор топган, бугуним ва эртанги куним захираси, тиргагим ва таянчим бўлмиш саййидимнинг илтимосига биноан, қисқа, аммо, сермаъно ажойиботлар ва ғаройиботларни, мумтоз иборатларни, йўл-йўриқ дурларини, зоҳидлар тариқати, обидлар гулшанини ўз ичига олган «Маснавий» манзумаларини тузишга уриндим.\nБу зот – орифлар пешвоси, ҳидоят ва сидқ имоми, одамий зот халоскори, қалб ва идрок муҳофизи, Оллоҳ яратган бандалар ичра омонат ва мумтоз, Унинг ўз пайғамбарига васиятларини ўзида акс эттирган ва У танлаган зот хилватгоҳи, Арш хазинасининг калити, Ер бойликларининг қўриқчиси, фазилатлар отаси, Ҳақ ва дин қиличи, Ҳасан ўғли Муҳаммад ўғли Ҳасан, Ахий Турк ўғли” сифатида машҳур, давр Абу Язийди”, замона Жунайди, сиддиқ ўғлининг сиддиқ ўғли сиддиқ, разияллоҳу анҳу, келиб чиқиши Урмавий бўлган, «хуфтонда курд эдим, бомдодда арабга айландим», деган буюк бир шайхга (Оллоҳ унинг ва авлодлари арвоҳи руҳини шод этсин) мансубдир. Унинг аждодлари не чоғлик хушнуд ва авлодлари нечоғлик хушбахтдирлар. Унинг шундай насл-насаби борки, ёруғлиги олдида қуёш ўз тўнини ёпинади, шуҳратин ёғдусида юлдузлар шуъласи хира тортади. Унинг даргоҳи Унга юзланганлар қибласи, Ҳақ лутфидан умидвор элчилар атрофини айланиб зиёрат қилмоқликлари учун орзулар Каъбасидир. Токи ҳар кеч юлдузлар порлаб, ҳар тонг Шарқ машъали нур сочар экан, раббоний, руҳоний, осмоний, арший назар соҳиблари, сукут ила разм солгувчилар, ҳозир бўлгувчи ғойиблар, жандапўш шоҳлар, қавмларнинг улуғвор зотлари, фазилат эгалари, далолат нурлари учун Оллоҳ уларни ўз паноҳида асрасин. Омийн, ё Раббул оламийн!\nБу дуо ижобат бўлгай, зеро, у бутун борлиқни қамраб олган дуодир. Оллоҳу Аҳадга ҳамду санолар бўлсин, Саййидимиз Муҳаммадга, унинг қавми ва хонадонига Оллоҳ раҳмати ёғилсин! «Бизга Ёлғиз Оллоҳнинг Ўзи кифоя. У Зот энг яхши ишончли Вакилдир».\nБетлар сони: 696\nКитоб тили: ўзбекча, тожикча\nФайл ҳажми: A4\nСолиқсиз: 98000 сум\nТаҳрир ҳайъати: Сирожиддин Саййид, Шуҳрат Сирожиддинов, Иброҳим Ҳаққул, Муслиҳиддин Муҳиддинов, Зоҳи..\nТаниқли шифокор, шоир ва адиб, тиббиёт фанлари доктори, профессор Жуманазар Бекназарнинг ушбу маъриф..\n60000 сум Солиқсиз: 60000 сум\n«Яҳуда Искариот» қиссаси нашр этилиши билан жуда кўп баҳсларга сабаб бўлган асар. Бир гуруҳ фикр бил..


Чет тиллари бўйича қабуллар сони 2 бараварга, давлат гранти эса 3 бараварга оширилади - Zamin.uz\n19:30 / 06.05.2021\nПрезидент видеоселекторида ректорларга бир йил ичида чет тили ўқитувчилари – 100 фоиз, келгуси 3 йилда эса касбий фанлар ўқитувчиларининг 50 фоизи халқаро сертификат олишига эришиши зарурлиги бўйича топшириқ берилди.\nМасалан, Нукус тиббиёт, Андижон иқтисодиёт ва қурилиш, Миллий рассомчилик ва дизайн институтлари каби 18та олийгоҳда бирорта ўқитувчи хорижий тилни билиш сертификатига эга эмас. Ҳар бир олийгоҳ ректори бир йил ичида чет тили ўқитувчилари – 100 фоиз, келгуси 3 йилда эса касбий фанлар ўқитувчиларининг 50 фоизи халқаро сертификат олишига эришиши зарур. Ололмаса ишдан бўшатиш керак. Бунда, олийгоҳлар ўқитиш ва сертификат олиш харажатлари ўз жамғармаси ҳисобидан қоплаб берилади», деди президент.\nШу билан бирга, келгуси йилдан бошлаб магистратура ва докторантурага кирувчилар чет тилини билиш халқаро сертификатига эга бўлиш талаби киритилади.\nЯнги ўқув йилидан бошлаб, олийгоҳларда тегишли мутахассислик фанларини хорижий тилларда ўқитиш тизими жорий этилади.\nУмуман, янги ўқув йилидан бошлаб, чет тиллари бўйича қабуллар сони 2 бараварга оширилиб, 16 мингтага етказилади, давлат гранти эса 3 бараварга оширилади (4,5 мингта).\n«Чет тилини ўқитишнинг илмий-педагогик салоҳиятини ошириш мақсадида, «Эл-юрт умиди» жамғармаси орқали, хорижий докторантурада таълим олиш учун йилига 20та ўрин ажратилади. Бундан буён, олийгоҳларда табиий ва техник фанлар бўйича хорижий дарслик ва қўлланмалардан эркин фойдаланиш йўлга қўйилади», деди давлат раҳбари.\nЯнгиликлар » Жамият » Чет тиллари бўйича қабуллар сони 2 бараварга, давлат гранти эса 3 бараварга оширилади\nKecha, 01:05, Sport


“Про” учун таҳсил олаётган мураббийлар / CHAMPIONAT.asia\n“Про” учун таҳсил олаётган мураббийлар\nХабар бериб ўтганимиздек, шу ҳафтанинг душанба кунидан бошлаб “Про” лицензияси учун навбатдаги ўқув-кусрлари бошланди.\nМазкур курсларда фақат “А” лицензияси бор мураббийларгина иштирок этиш ҳуқуқига эга. Бизга маълум бўлишича, ўқишда 14 нафар мураббий таҳсил олмоқда. Эътиборлиси, улардан икки нафари хорижлик. Қуйида “Про” лицензияси учун ўқиётган мураббийларни келтириб ўтамиз.\nАндрей Шипилов, Мурод Исмоилов, Тоҳир Кападзе, Григорий Колосовский, Дилшод Нуралиев, Отабек Ғуломхўжаев, Александр Хомяков, Жамшид Саидов, Бахтиёр Саидов, Бахтиёр Ашурматов, Шуҳрат Мақсудов, Даврон Файзиев, Завиша Милославлевич (Сербия), Дилванд Сингх (Сингапур).


Мақсад 5 ўрин! - 3 Марта 2011 - ФК "Навбахор" фан клуби сайти\nГлавная » 2011 » Март » 3 » Мақсад 5 ўрин!\nМақсад 5 ўрин!\nМиллий чемпионатимиз старт олишидан бир кун аввал, яъни 4 март санасида Наманган вилояти ҳокими раҳбарликлигида «Навбаҳор» клубининг мавсумолди тадбири бўлиб ўтди.\nЙиғилишдан кўзланган асосий мақсад таркибга қўшилган янги футболчиларни жамоатчиликка расман таништириш ва келгуси режаларни аниқлаб олиш эди.\nТадбир аввалида маъруза қилган вилоят ҳокими Б.Юсупов юртимизда нафақат футбол, балки спортнинг барча соҳаларида янгиланиш, ривожланиш кузатилаётганини эътироф этди: «Жонажон Ўзбекистонимизнинг бугунги ҳаётини спортсиз тасаввур қилиб бўлмайди. Ҳукуматимиз томонидан болалар спортига эътиборнинг оширилиши ёшларимизнинг соғлом, баркамол бўлиб вояга етишишларида муҳим ўрин тутади. Юксак эътибор самараси ўлароқ, ёшларимизда касалликка чалиниш ҳолатлари кескин камайди. Ватанимиз байроғи кўплаб халқаро мусобақаларда ҳилпираб, дилларимизни фахр туйғусига тўлдирмоқда. Қувонарлиси, вилоятимиз спорти ҳам ривожланишдан четда эмас. Ўтган йилги натижаларни сарҳисоб қилганимизда шу маълум бўлдики, республика миқъёсида ўтказилган турли спорт мусобақаларида вилоятимиз вакиллари умумий кўрсаткичлар бўйича биргина пойтахт спортчиларидан ортда қолишган, холос. Спортнинг энг нафис тури ҳисобланган бадиий гимнастика ривожига қаратилган ишлар эса, мақтовга лойиқ. Бир неча йил илгари вилоятимизда бу йўналиш бўйича беш ёки олти нафар қизимиз жиддий шуғулланарди. Бугун эса уларнинг сони 2800 нафардан ошиб кетди. Мен буларни бежиз тилга олмаяпман. Йиғилишимизнинг асосий мавзуси футбол бўлсада, ўйлашимча, спортнинг барча соҳалари бир-бири билан чамбарчас боғлиқ. Тасаввур қилинг, гимнастикачиларимиз футбол учрашувлари олдидан стадионга бориб, чиройли чиқишлар қилишса, нафақат футболчилар, балки томошага йиғилган мухлисларнинг ҳам кайфиятлари кўтарилиб, ғалабага ишончлари ортади. Ўз навбатида, футболчиларимиз ҳам бошқа йўналишдаги спортчилар, тадбиркорлар ёки фермерлар билан тез-тез учрашувлар ташкил қилиб туришса, вилоятимизда спорт яна-да оммалашади. Бу борада махсус режаларимиз бор ва умид қиламанки, улар вилоятимиз спортининг эртаси ёрқин тус олишида катта самара беради».\nШундан кейин эътибор «Навбаҳор» жамоаси уй учрашувларини ўтказадиган «Марказий» стадион таъмирига қаратилди: «Шаҳримизда катта кўламда қурилиш ишлари кетаётганидан барчангиз яхши хабардорсиз, албатта. Кенг кўчалар, янги қиёфадаги коттежлар, савдо марказлари шаҳримиз чиройига чирой қўшмоқда. Шу маънода айтсак, «Марказий» стадион таъмирдан сўнг шаҳарнинг умумий кўринишига узукка кўз қўйгандай мос тушиши лозим. Мана, куни кеча аёллар ўртасидаги жаҳон чемпионати мезбонлик ҳуқуқи мамлакатимизга берилди. Кейинроқ юртимизда турли ёш тоифасидаги мундиаллар ҳам ўтказилиши мумкин. Футболга қизиқиш энг намунали даражада бўлган Наманган вилояти ишқибозлари эса мазкур мусобақаларга кўрк беришлари аниқ, табиийки, чиройли стадионда. Айни кунда таъмирлаш лойиҳаси устида машҳур архитекторлар иш олиб боришяпти ва уларнинг изланишлари ниҳояланиш арафасида. Якуний лойиҳа тасдиқлангач, қурилиш-монтаж ишлари дарҳол бошлаб юборилади. Хомчўтларга қараганда, стадион бекаму-кўст таъмирланиши учун 13 миллиард сўмга яқин маблағ талаб этилади. Эътиборлиси, молиялаштиришда ёрдам берадиган ташкилотлар, ҳомийлар номи ҳозирданоқ аниқ бўлиб улгурган. «Навбаҳор» клуби мутасаддилари, футболчилар ва ишқибозларнинг кўнгиллари тўқ бўлсин. Насиб қилса, келгуси футбол мавсумини жаҳон андозаларига мос келадиган стадионда бошлаймиз. Бу йилги учрашувларга эса Косонсойдаги стадион мезбонлик қилади».\nМаълумки, ўтган йили молиявий муаммолар сабаб, жамоа иккинчи давра ўйинларини кўнгилдагидек ўтказолмаганди. Вилоят ҳокими маърузаси давомида бу йил жамоага ҳеч қандай етишмовчиликлар халал бермаслигини таъкидлаб ўтди: «Футбол клублари ва мактабларининг инфратузилмасини такомиллаштириш, моддий-техник базани яна-да яхшилашга қаратилган ҳукуматимиз қарорининг ижроси бир қатор масъул шахсларга юклатилди. Энди футболчиларнинг яшаш ва машғулот ўтказиш шароитлари яхшиланиб бораверади. Ўтган йилнинг иккинчи даврасида жамоани кўплаб етакчи футболчилар тарк этган бўлсаларда, натижамиз чакки бўлмади. 14-поғонадан 9-ўринга кўтарилдик. Футболчилар, ишонинглар, бу мавсумда сизларни ҳеч қандай молиявий ташвишлар безовта қилмайди. Сизлар ўз навбатида учрашувларда бор кучларинг билан ҳаракат қилиб, якуний натижани яхшилашингиз лозим. Муаммолари бўлмаган ва оилавий шароитларидан хотиржам футболчилар майдонда ўзларини кўрсатишлари шарт ва биз улардан натижа талаб қилишга ҳақлимиз. Шу маънода айтадиган бўлсам, жамоа олдига қўйиладиган вазифа - бу 20-миллий чемпионатни кучли бешликда якунлаш».\nҚўшимча тарзда айтиш жоизки, футболчиларга яратиладиган шароитлар юксак даражада бўлиши ҳомий ташкилотларнинг совғалари - 10та «Нексия» автомобили билан ўз тасдиғини топди, гўё.\nКейин клуб вице-президенти Баҳром Холмирзаев жамоа ишончга яраша тўп суришини, муносиб натижа кўрсатишини айтиш баробарида янги футболчиларни таништирди. Якунда дарвозабонлар - Денис Романенко, Ботир Носиров, Эркин Жабборов, ҳимоячилар - Абдумажид Тоиров, Виталий Почуев, Шавкат Насибуллаев, Максим Усмонов, Патрик Агбо, Жамол Отақулов, ярим ҳимоячилар - Жасур Бобоев, Рустам Қурбонбоев, Баҳриддин Омонов, ҳужумчилар - Александр Шадрин ва Рўзим Аҳмедовларга «Навбаҳор» либоси тантанали тарзда топширилди.\nТадбир охирида минбарга чиққан жамоа бош мураббийи Элдор Сакаев таркиб имкони борича маҳоратли ва муҳими, тажрибали, фидойи ўйинчилар билан тўлдирилганини таъкидлади. Мураббий футболчиларга ишониши, йигитлар албатта, ҳар ўйинда фақат ғалаба учун майдонга тушишлари ва томошабоп футбол кўрсатиш ниятида эканликларини алоҳида урғулади. Янги ўйинчилар номидан гапирган тажрибали футболчи Рустам Қурбонбоев эса, «Навбаҳор» ўзбек футболи тарихида муносиб ўрин эгаллаши, бу жамоа шарафини ҳимоя қилишни катта шараф, деб билишини айтди.\nХайрлашиш чоғида жамоа аъзолари вилоят раҳбарлари ва ҳомийлар билан эсдалик учун суратга тушишди ва машғулотлар сари кўтаринки кайфиятда йўл олишди.\nИсроил РАҲИМОВ, "ИнтерФУТБОЛ" газетаси.\nКатегория: Навбахор хакида | Просмотров: 527 | Добавил: jamcoolboy | Рейтинг: 0.0/0


11:16 03.09.2020 (Янгиланган 11:23 03.09.2020)\nРоссия Миср, Бирлашган Араб Амирликлари ва Мальдив мамлакатлари билан мунтазам парвозларни қайта тиклашга қарор қилди.\nТОШКЕНТ, 3 сен — Sputnik. Россия Миср, Бирлашган Араб Амирликлари ва Мальдив билан мунтазам парвозларни қайта тикламоқда. Россия бош вазири Михаил Мишустин тегишли фармонга имзо чекди.\nФармон Ҳукумат сайтида эълон қилинган.\n1 августдан бошлаб Россия Буюк Британия, Туркия ва Танзания билан авиақатновларни тиклади. Абхазия билан чегарани ўтишдаги чекловлар ҳам олиб ташланди. 15 август куни эса Швейцария билан парвозлар тикланди. Янги фармон билан Швейцарияга парвозлар сони ҳафтасига тўрттага етказилади.\nЭслатиб ўтамиз Россия ҳукумати 27 мартдан бошлаб COVID-19 пандемияси туфайли чет элга мунтазам ва чартер рейсларини тўхтатган эди. Фақатгина олиб кетиш, юк, почта, санитария ва бошқа махсус рейслар амалга оширилаётган эди.


Ҳомиладорликнинг 4 ҳафтаси | DNK.UZ\nҲомиладорликнинг 4 ҳафтаси\nҲомиладорлик ҳар бир аёлнинг ҳаётида энг ҳаяжонли ва ёқимли воқеа ҳисобланади, шубҳасиз. Ажойиб янгиликдан хабар топгач, ҳар бир бўлғуси она унинг кичкинтойи қандай ривожланаётгани, ҳис-туйғу борасида ва ҳар бир босқичда аёлнинг организмида қандай ўзгаришлар содир бўлаётгани ҳақида кўпроқ билишни истайди. Табиийки, бўлғуси оналар 4 ҳафтада ҳомиладорликни қаднай қилиб аниқлаш мумкинлигини ва кичкинтойлари қачон туғилишини ҳисоблаб чиқишни хоҳлайдилар.\n1 4 акушерлик ҳафтасида нималар содир бўлади?\n2 Ҳомиладорликнинг 4 ҳафтасидаги белгилар\n3 Ҳомиладорликнинг 4 ҳафтасида ҳомиланинг ривожланиши\n4 Ҳомиладорликнинг 4 ҳафтасидаги сезгилар\n5 Витаминли комплекслар\n6 Туғишга қанча қолди?\n4 акушерлик ҳафтасида нималар содир бўлади?\nАкушерлик ҳисоб-китоби бўйича ҳомиладорликнинг 4 ҳафтасида эмбрион энди-энди «ўз уйчаси» томон йўл олаётган бўлади. Унинг ўз манзилига етиб олмагунича ва саккиз ярим ой давомида у истиқомат қиладиган пуфакча ҳосил бўлмагунча жуда кўп оғир йўлларни босиб ўтишига тўғри келади.\nБу даврнинг хавфлилиги – бачадондан ташқари ҳомиладорлик бўлиб қолиши хавфининг мавжудлиги. Агар эмбрион финал нуқтасига етишга улгурмаса ва туғруқ йўлларида улғаядиган бўлса, шифокорлар бачадондан ташқари ҳомилани қайд этадилар. Кўп ҳолларда бунинг муайян сабаблари бор. Шукрки, бундай ҳолат анча кам учрайди. Шунинг учун ортиқча хавотирланишга ўрин йўқ. Иложи борича оғир-босиқ бўлиш ва агар ҳомиладорлик қайд этилган бўлса, унинг ҳар бир лаҳзасини хурсандчилик билан қабул қилиш керак.\nҲомиладорликнинг 4 ҳафтасидаги белгилар\nҲомиладорликнинг 4 ҳафтасидаги белгиларни бир қанча усуллар билан аниқласа бўлади. Биринчиси – ҳайз кечикиши. Аёл циклидан келиб чиқиб, агар кечикиш ҳеч бўлмаса бир кунни ташкил этадиган бўлса, қўрқмасдан ҳомиладорлик тестини ўтказиш мумкин: бунда натижа 98 фоизгача аниқлик билан чиқади.\nҲомиладорликнинг 4 ҳафтасида гинеколог бачадон бўйнида рангга ва тузилишга доир ўзгаришларни кузатиши мумкин. Шунга қарамай, қатъий бир хулосани бериб бўлмайди.\nБу муддатда УЗИ қилишга ҳали вақт эрта, сабаби ҳомила ҳали ўз манзилига етиб боргани йўқ. УЗИ натижани 8 ҳафтага яқин қолганда кўрсатиши мумкин.\nO‘QING: Ҳомиладорликнинг 29 ҳафтаси\nҲомиладорликнинг 4 ҳафтасида ҳомиланинг ривожланиши\nҲомиладорликнинг 4 ҳафтасига қадар ҳомила худди кўп қатламли ялпоқ дискка ўхшаш бўлади. Айни шу пайтдан бошлаб у муайян ўзгаришларга дучор бўлади ва борган сайин эмбрионга «айланади». Ҳомиладорликнинг 4 ҳафтасида ҳомиланинг ҳажми энига – 1 мм дан ошмайди, узунасига – 0.36 мм атрофида бўлади. Мана шу босқичда йўлдош ва амниотик суюқлик пайдо бўлади.\nТаажжубланарли жиҳати шундаки, ҳомиладорликнинг 4 ҳафтасида бўлғуси кичкинтойнинг боши шакллана бошлайди. Шу вақтнинг ўзида учта асосий қатлам – эктодерма, эндодерма ва мезодермани ажратиб кўрсатишади. Айнан шулар мия, қалқонсимон ва ошқозоности безлари, қон, мускул ва скелетнинг шаклланишига бевосита таъсир кўрсатади.\nҲомиладорликнинг 4 ҳафтасидаги сезгилар\nОдатда, аёл киши ўз организмида кескин ўзгаришларни ҳис қилиши учун бу жуда қисқа муддат ҳисобланади. Фақатгина ўта юқори сезувчанликдагина бирор нарсани ҳис этиш мумкин. Кўпинча аёл ҳомиладорлик ҳиссиёти билан ҳайз олди синдромини чалкаштириб юбориши мумкин.\nҲомиладорликнинг 4 ҳафтасида қорин пастида зирқираган оғриқ, кўкракда сезгирлик, кайфиятнинг тушиб кетиши кузатилиши мумкин – буларнинг ҳаммаси шунингдек ҳомиладорлик белгиларидир, айрим ҳолларда бу муддатда токсикоз юзага келиши мумкин. Лекин, одатда, оналар ҳатто ҳеч қандай ўзгаришларни сезмайдилар. Ҳомиладорликнинг бундай қисқа муддати аёл организмида камдан-кам ҳолларда яққол ўзгаришлар билан кечади. Айрим ҳолларда ҳайз бошланишини бир оз эслатадиган жигарранг ажралмалар чиқиши кузатилиши мумкин.\nҲомиладорликнинг дастлабки ҳафталаридаги энг машҳур дори-дармон фолий кислотаси ҳисобланади. Уни ҳатто ҳомиладорликни режалаштираётган ва унга тайёргарлик кўраётган пайтдан бошлаб, то ҳомиладорликнинг ўн иккинчи ҳафтасигача қабул қилишни тўхтатмасликни қатъий тавсия этишади. Фолий кислотаси боланинг ривожланишига ижобий таъсир кўрсатади, хусусан нерв тизими ҳамда кўпгина аъзо ва тўқималарнинг ривожланишига ёрдам беради.\nҲомиладорлар учун махсус ишлаб чиқилган витаминлар комплексини қабул қилса ҳам бўлади. Улар бола учун фойдали бўлгани каби она учун ҳам фойдалидир, унинг суяк тизимини мустаҳкамлайди ва гемоглобинни бир маромда ушлаб туради.\nO‘QING: Ҳомиладорликда шишиб кетиш хавфлими?\nАнестезиянинг ҳар қандай туридан ўзини сақлаш лозим. Ҳатто тишларни даволашни ҳам иложи борича ҳомиладорликнинг иккинчи триместрига қолдирган маъқул. Бошқа дориларни фақат шифокор ёзиб берсагина қабул қилиш мумкин. Ўзбошимчалик билан даволаниш асло мумкин эмас!\nТуғишга қанча қолди?\nШифокорлар туғруқнинг дастлабки санасини айнан акушерлик муддат бўйича ҳисоблайдилар. Умуман олганда, у 40 ҳафтани ташкил этади. Айнан шуларни санаб чиқиб, улар туғруқ санасини белгилайдилар. Лекин, умуман олганда, бола 38 ҳафтадан бошлабоқ етилган ҳисобланади ва аёлнинг ихтиёрисиз мустақил ривожланиши мумкин бўлади. Одатда болалар 38 ҳафтадан бошлаб 42 ҳафтагача оралиқда туғиладилар. Буларнинг ҳаммаси аёл организмининг хусусиятлари, унинг руҳий ва жисмоний омилларига боғлиқ бўлади.\nҲомиладорлик » Ҳомиладорликнинг 4 ҳафтаси\nКўкраклар ўз шаклини йўқотса, нима қилиш керак?\nЭримда уреаплазма аниқланди\nҲайз нима? Ёш қиз ва оналарга маслаҳатлар\nБепуштлик ташхиси қачон қўйилади?\nЖинсий алоқага муносабатнинг пасайишига таъсир этувчи омиллар\nҲомиладорликнинг 32 ҳафтаси\nҲомиладорликнинг 24 ҳафтаси\nҲомиладорликнинг 26 ҳафтаси\nБолани қандай ҳолатда эмизиш керак?


Отамдан қолган тош ойна қани? Ёхуд филмлардаги иборалар - 12 Декабря 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2014 » Декабрь » 12 » Отамдан қолган тош ойна қани? Ёхуд филмлардаги иборалар\nОтамдан қолган тош ойна қани? Ёхуд филмлардаги иборалар\nДеярли ҳар куни қайсидир филмнинг премераси бўлаётгани ҳақида эшитиб қоламиз. Афсуски барча кинолар ҳам талабга жавоб беради дея олмаймиз. Биз машҳур филмларда қўлланилган ва анча машҳур бўлиб кетган иборалар ҳақидаги мақолани сизга тақдим этамиз.\n«О сава!» («Жаноб ҳеч ким» филми)\nАлишер Узоқовни машҳур қилган филм «Жаноб ҳеч ким» ҳисобланади. Ана шу кинода Алишер томонидан айтилган «О Сава» сўзи ёшлар орасида жуда ҳам оммалашди. Саломлашиш маъносини билдирувчи ушбу сўздан фойдаланмаганлар камдан-кам топилса керак. Кўча-куйда «О Сава» дея саломлашиш урфга айланди. Бу актёрнинг ютуғи десак алсо муболаға бўлмайди. Ушбу сўз ҳозир ҳам ёшлар орасида тез-тездан қўлланилиб турилади.\nИннанкейинчи … («Шум бола» филми)\n«Шум бола» филмини томоша қилмаганлар орамизда топилмаса керак. 1977-йилда суратга олинган филмда Бой отанинг «Иннакейинчи…» дея Қоравойни жиғига тегган лаҳзаси кўз олдингизда гавдаланса ажаб эмас. Ушбу сўздан фойдаланувчилар ҳам талайгина. Кимнидир жиғига тегмоқчи ёки асабини синамоқчи бўлганлар Бой отанинг машҳур сўзидан фойдаланишни хуш кўришади. Хўш иннанкейинги сўз қайси экан дея қизиқяпсизми?\nСалом шоҳ («Иван василевич ўз касбини ўзгартиради» филми)\n«Иван Василевич ўз касбини ўзгартиради» филмида соҳта шох айтган «Салом шох» ибораси ҳам анча оммалашган. Кўпчилик ёшлар саломлашганда айнан мана шу иборани қўлланишади.\nЭҳ тиниб тинчимаган одамларей, нималарни ўйлаб топишмайди ( «Маҳаллада дув-дув гап» филми)\n«Маҳаллада дув-дув гап» филмида қўлланилган ушбу ибора ҳам анча оммалашган. Бирор нарсадан хайратлансак ёки ажабланиб қолгудек бўлсак, «Эҳ тиниб тинчимаган одамларей нималарни ўйлаб топишмайди» деб қўйишимиз бор гап.\nОтамдан қолган тош ойна қани? («Учрашув» филми)\nСевимли жамоамиз мағлубиятга учраса энг кўп қўлланадиган сўзимиз бу «Отамдан қолган тошойна қани?» бўлса керак. «Учрашув» филмида Эргаш Каримов томонидан айтилган мазкур ибора ҳалигача футбол мухлислари томонидан қўлланилиб келинади.\nКатегория: Fikr va Mulohaza qiling | Просмотров: 668 | Добавил: Sherlaruz.CoM | Теги: Yangilik, newsuz, uznews, xabarlar, habarlar, новости, yangiliklar, ahborot, Yangi, news | Рейтинг: 0.0/0


ҒОЙИБ БЎЛГАН ҚУВУРЛАР ҳуқуқ\nГлавная / Ҳуқуқ / ҒОЙИБ БЎЛГАН ҚУВУРЛАР\nҒОЙИБ БЎЛГАН ҚУВУРЛАР\nШодлик Бекчанов 2015 йил охиридан “Хива тумангаз” филиали газ қувурлари ва газ тақсимлаш қурилмалари бўлими мутахассиси лавозимида ишлаб келган. Моддий жавобгар шахс сифатида эгаллаб турган лавозими бўйича туман газ филиали балансида бўлган барча турдаги ер ости, ер ус-ти тармоқлар газ қувурлари ҳамда газ қувурлари иншоот ва қувурларидан мақсадга мувофиқ фойдаланишни таъминлаш, уларга техник хизмат кўрсатиш, таъмирлашни бошқариш ва назорат қилиш унинг хизмат вазифаси ҳисобланган.\nХизмат вазифасини суи-истеъмол қилган ҳолда у 2016 йилда тумандаги газ таъминотидан ажратилган ҳудудлардаги газ қувурларининг демонтаж қилиниши натижасида чиқ-қан газ қувурларини зарур фуқароларга нақд пулга сотиб юбориб, жами 12.116.262 сўмлик қийматдаги мулкни ўзлаштириш йўли билан талон-торож қилган.\n“Қинғир ишнинг қийиғи қирқ йилдан кейин ҳам чиқади” дейилади халқ нақлида. Шодликнинг бу қилмиши эса у қадар узоққа бормай фош бўлди. Иш судгача бориб етди. Шу йил январь ойида жиноят ишлари бўйича Хива туман суди мажлисида худди шу масала кўриб чиқилганда Ш.Бекчанов айбига иқрор бўлди, пушаймонлигини билдирди. Тумандаги Ирдимзон, Дашёқ, Эски Қиёт қишлоқлари ҳудудларидаги қувурларни демонтаж қилиш ишлари жараёнида чиққан газ қувурларини сотиб, айримларини сотиш учун турли жойларда сақлаб қўйганлигини, металломга топшириш лозим бўлганларни ҳам топширмаганини тан олди.\nХуллас, судда Ш.Бекча-новга қўйилган айблар ўзининг ва гувоҳларнинг кўрсатмалари ҳамда бошқа далиллар орқали ўз исботини топди.\nКелтирилган моддий зарарлар ундириб олинди ва судланувчига нисбатан тегишли жазо ҳам тайинланди.\nШ.Бекчановга тааллуқли бу ачинарли ҳолатдан унинг бошқа ҳамкасблари ҳам хулоса чиқариб олишлари лозим. Чунки, табиий газ етиб бормайдиган ҳудудлардаги қувурларни демонтаж қилиш ишлари айни кунларда ҳам давом этаяпти. Кўзингизни очинг, инсофни унутманг!


Газ импортидан қўрқиш керак эмас — «Ўзтрансгаз» раҳбари – Газета.uz\nLotinchada На русском языке 18 май 2022, 17:20 Иқтисодиёт\n«Ўзтрансгаз» бошқарув раиси Беҳзот Норматов «Ular» лойиҳасига берган интервьюсида илгари катта ҳажмдаги табиий газни экспорт қиладиган Ўзбекистон нима учун бу ёқилғини импорт қилувчи мамлакатга айланиб қолганини тушунтирди. Унинг сўзларига кўра, бу иккита фактор — қазиб олиш имкониятлари ва ички талабга боғлиқ.\n«Мустақиллик эълон қилинганидан сўнг Ўзбекистон аҳолиси 19 миллион киши атрофида эди, мана ҳозир 33 миллиондан ўтиб олдик. Иқтисодиётимиз ўсаяпти, кичик ва ўрта бизнес, қурилиш материаллари, кимё ва бошқа соҳалар ривожланиб бораяпти. Энди буларни қондириш керак, лекин катта захиралар очилмаяпти, нефт ва газ қазиб чиқариш камайиб бораяпти… Хоҳлаймизми ёки хоҳламаймизми буни ҳам черагаси бор — захираларимиз чексиз эмас», — деди у.\n«Ўзтрансгаз» раҳбарининг фикрича, «иқтисодиёт ўсиши учун импорт қиладиган бўлсак, бунда ҳеч бир ёмон нарса йўқ».\n«Чунки газ ёки энергия импорти учун кетқазган ҳар бир пулимизни ишлаб чиқариш ва иш ўрни яратиш орқали камида икки баравар қилиб қайтариб оламиз — мультиприкатив эффектга эришамиз. Яъни қўшилган қиймат занжирини яратиш имконияти бўлади. Тасаввур қилинг, газ йўқ, келинглар импорт қилмаймиз, фақат ўзимизни газни ишлатиб борамиз деймиз. Лекин биз иқтисодиётимизни бир занжирга ўтирғизиб қўйган бўламиз», — деди Беҳзот Норматов.\nУ аналог сифатида сигирни мисол қилиб келтирди: агар уни қозиққа боғлаб қўйсангиз, у фақат занжири етадиган жойдан ўтлайди, бу эса уни семирмаслиги ва кўп сут бермаслигига сабаб бўлади.\n«Халқаро тажрибада агар биз ЯИМ ўсишини таъминлаб бермоқчи бўлсак, энергересурсларнинг захираси 10 фоиз бўлиши керак… Агар графикни олсак, қазиб чиқариш тушаяпти, талаб эса ўсаяпти. Мана шу иккита линия бир нуқтадан ўтганидан кейин импорт қилишни бошлаш керак. Мана ҳозир нефт маҳсулотларини импорт қилаяпмиз-ку. Жанубий Корея ёки Японияни олинг, газ борми? Йўқ, лекин улар ривожланган давлат», — дея қайд этди у.\nБеҳзот Норматов ҳозирги замонда газни ёқилғи сифатида ёқиб юбориш ҳар қандай иқтисодиётда ҳам «яхши эмас», сабаби уни қайта ишлаш орқали қўшилган қийматга эга кўплаб бошқа маҳсулотлар олиш мумкин деган фикрда.\n«Импорт қилишдан ҳеч қачон қўрқиш керак эмас. Иқтисодиётимиз тўхтамаслигини хоҳласак, биз кафолатланган энергоресурсларни захираси билан бирга таъминлаб беришимиз керак», — дея таъкидлади у.\n«Газета.uz» Молия вазирлиги аниқлик киритишича, табиий газга бўлган ички бозор талабини қондириш мақсадида сўнгги йилларда экспорт ҳажми кескин камайди.\n2019 йилда газ экспорти 12,2 млрд куб метрни ташкил қилган бўлса, жорий йилда у 3,3 млрд куб метр даражасида бўлиши кутилмоқда. Ушбу давр мобайнида импорт ҳажми 0,2 млрддан 4 млрд куб метргача ўсди.\nСтатистика қўмитаси маълумотларига кўра, Ўзбекистон 2021 йилда 717,3 млн долларлик газ экспорт қилган, бу қиймат жиҳатидан ўтган йилга қараганда 50 фоизга қимматроқ. Импорт эса нархларда 3 бараварга — 154,5 млн долларгача ўсган.\n«Ўзтрансгаз» қўшимча 257 млн доллар қарз олади 14 апрель 2022, 11:27\n«Ўзбекнефтгаз» ва Uzbekistan Airways хусусийлаштирилади, аэропортлар хусусий сектор бошқарувига берилади 9 апрель 2022, 15:03\nЎтган 3 ойда 25 млрд сўмдан ортиқ табиий газдан ноқонуний фойдаланилган 6 апрель 2022, 10:53\nЎзбекистон 2021 йилда Россияга газ экспортини қисқа муддатга тиклаган 10 март 2022, 12:54\nЎзбекистон 2050 йилда табиий газ, кўмир ва нефтдан ёқилғи сифатида фойдаланишдан воз кечади — Энергетика вазирлиги 3 март 2022, 17:22


Катта фиқҳ энциклопедияси: сабабнинг бир бўлиши таърифи | Azon.uz - Ахборот-таҳлилий портал\n607 21:05 14.01.2022\n(90-қисм 91-қисм 92-қисм 93-қисм 94-қисм 95-қисм 96-қисм 97-қисм 98-қисм 99-қисм 100-қисм 101-қисм 102-қисм 103-қисм 104-қисм 105-қисм 106-қисм 107-қисм 108-қисм 109-қисм)\nСабабнинг бир бўлиши таърифи\n1. سبب] сабаб] луғатда арқоннинг номи. Сабаб ҳам арқон каби мақсадга элтгани учун шундай дейилади. Иттиҳод деб икки нарсанинг бир нарсага айланиб кетишига айтилади. Иттиҳод сўзининг ўзаги бўлмиш воҳид (бир) сўзи жинснинг бири бўлиши мумкин, худди ҳайвон сўзи каби. Ёки навнинг бири бўлиши мумкин, худди инсон сўзи каби ёки шахснинг бири бўлиши мумкин, худди Зайд каби. Фақиҳлар ва усул олимлари сабабга қуйидагича таъриф беришган: “Сабаб – ўзгармас зоҳирий сифат бўлиб, Шориъ ҳукмни унга боғлаган, яъни сабаб мавжуд бўлса, ҳукм ҳам мавжуддир. Сабаб йўқ бўлса, ҳукм ҳам ўз-ўзидан йўқдир”. Алоқадор сўзлар\nа) العلة و السبب] ас-сабабу вал ъиллату] – сабаб ва иллат:\n2. Олимлар сабаб билан иллат орасидаги боғлиқлик борасида ихтилоф қилишган. Бир қавлга кўра, улар синоним бўлиб, сабабга берилган таъриф ҳар иккисига мос келади ва иккисидан ҳар бирида муносабат шарт қилинмайди. Баҳсни шунга кўра олиб борамиз. Бошқа қавлга кўра иккови бир-биридан фарқлидир.\nБунга кўра, сабаб – таъсир (муносабат) сиз, ҳукмга элтувчи нарсадир. Масалан, туш чоғида қуёшнинг ботиш томон оғиши пешин намозига сабабдир. Иллат эса таъсир (муносабат) билан ҳукмга олиб борувчи нарсадир. Масалан, бир кишининг мулкига талафот етказилса, зарар тўлаб берилади. Яна бир қавлга кўра, сабаб билан иллат орасида умум-хусус мутлақлик нисбати мавжуд, яъни ҳар қандай иллат сабаб бўлаверади, лекин барча сабаб ҳам иллат бўлавермайди. Иттиҳодус сабаб деб кўплаб ҳукмларнинг сабаблари бир-бирига ўхшашига ёки битта бўлишига айтилади.\nб) والتداخل االحتاد] ал-иттиҳа́ ду ват тада́ хулу] – иттиҳод ва тадохул:\n3. Тадохул – икки турли нарсага бир ҳукмнинг тартиб топиши. Масалан, каффорат ва иддаларнинг бир-бирига киришиб кетиши бунга мисол бўлади. Сабабларнинг бир бўлиши билан киришиб кетиши орасида умум-хусус жиҳатлари мавжуд. Улар ўхшаш жиноятларнинг баъзисини такрор-такрор қилишда бўлади. Масалан, қўл кесишда ўғрилик жиноятининг бир неча бор такрор бўлиши. Бунда сабаблар битта бўлиб, бирлашиб кетмоқда ва қўл бир марта кесилмоқда. Бир хил ҳукмга эга турли сабабларда тадохул топилиб, иттиҳодус сабаб топилмайди. Бунга баъзи уламолар наздида қазф билан хамр ҳадди мисол бўлади. Иттиҳодус сабаб бўлиб, тадохулнинг топилмаслигига икки талафотга иккита тўловнинг вожиб бўлиши мисолдир\n4. Бир кишига мутлақ ва қайдли тарзда бир-бирига қарши ҳукм қилинса, мутлақни қўйиб қайдлига амал қилинмайди. Масалан, бир кишига “Фақирни таомлантир” ва “Тамимлик фақирни кийинтир”, деб ҳукм қилиш каби. Имом Ғаззолий раҳматуллоҳи алайҳ аксарият шофеъийлардан нақл қилиб, сабаб бир бўлган пайтда мутлақни қайдлига йўналтирилади, яъни мутлақни қўйиб, қайдлига амал қилинади, деган. Бунга таҳорат ва таяммум оятидаги қўлни мисол қилиб келтирган. Яъни таяммум оятида:\n“Агар бемор ёки сафарда бўлсангиз ёки сиздан бирингиз таҳоратхонадан келса ёхуд аёлларга яқинлашган бўлсангиз-у, сув топа олмасангиз, покиза тупроқ-ла таяммум қилинг. Бас, юзингизга ва қўлларингизга масҳ тортинг”, деб қўл ҳеч қандай қайдсиз мутлақ келтирилган бўлса, таҳорат оятида: “Эй иймон келтирганлар! Намозга турмоқчи бўлсаларингиз, юзларингизни ва қўлларингизни тирсаклари ила ювинглар”, деб тирсаккача ювиш билан қайдлаб келтирилган.\nШундан имом Шофеъий кейинги (жадид – янги) қавлида таяммумда қўлни тирсаккача масҳ қилинади, деган.\nСабаб ҳам, ҳукм ҳам бир бўлиб, иккиси манфий бўлса, иккисига ҳам амал қилинади. Яъни бирини иккинчисига юкланмайди. Чунки иккисига амал қилиш имкони бўлгани боис, иккиси ўртасида қарама-қаршилик йўқ. Масалан, зиҳорда мукотабни ва кофир мукотабни озод қилмайсан, деб айтишингиз мумкин. Чунки бундай қилишда тийилишлик ила (бир вақтда) иккисига ҳам амал қилиш мумкин.\nИттиҳодус сабаб билан ҳукм бир бўлиб, иккиси ҳам мусбат бўлса, шофеъий ва у билан айни масалада ҳамфикр бўлган мазҳаблар наздида, мутлақни қўйиб, қайдлига тўлалигича амал қилинади. Бунда бири иккинчисидан олдин ё кейин ёки номаълум бўлсин, фарқи йўқ, яъни икки далил орасини жамлаб, мутлақни қўйиб, қайдлига амал қилишади.\nБир қавлга кўра, мутлақ ва қайдли биргаликда ворид бўлса, мутлақни қўйиб, қайдлига амал қилинади. Чунки битта сабаб қарама-қаршиликни келтириб чиқармайди, қолаверса, биргаликда иккисининг бўлиши қайдли мутлақни изоҳлашига далилдир. Бунга Аллоҳ таолонинг мутлақ тарзда келтирилган. “Уч кун рўза тутсин” ояти мисол бўлади. Айни шу оят ибн Масъуд розияллоҳу анҳудан машҳур бўлган шоз қироатда “уч кун кетма-кет рўза тутсин” тарзида қайдли қилиб келтирилган. Ҳанафий мазҳабимиз айни шундан қасам каффоратида рўзанинг кетма-кет бўлиши вожиб эканини олишган. Қайдлини мутлақдан кейин нозил бўлгани маълум бўлса, у мутлақни жузъий тарзда насх қилади. Бир қавлга кўра, бундай ҳолатда қайдни бекор қилиш билан қайдлини мутлаққа ҳамл қилинади.\nБир иллат билан икки ҳукмнинг содир бўлиши\n5. Мухтор қавлга кўра, икки жумла мусбат бўлса ҳам, манфий бўлса ҳам бир иллат билан икки ҳукм собит бўлади. Масалан, жумла мусбат бўлганига қуйидаги мисол келади: ўғрилик – қўлни кесишга ва (қўл кесиш билан ўғирланган нарсани тўлаб беришни жамлайдиганлар наздида) ўғирланган нарсага талафот етказганда уни тўлаб беришга иллат бўлади. Манфийга эса қуйидаги мисолни айтиш мумкин: мерос ва васиятдан маҳрум қилиш учун иллат қотиллик ҳисобланади.\nБир қавлга кўра, иллат билан ҳукмда муносабат бўлиш шартига биноан, икки ҳукмни бир иллат билан иллатлаш мумкин эмас. Чунки иллатнинг ҳукмга нисбатан муносабати иллатдан кўзланган мақсадни ҳосил қилади. Агар иллат яна бошқа ҳукм билан муносабатга киришса, ҳосил бўлган нарсани ҳосил қилишга айланиб қолади. Шунинг учун икки ҳукмни бир иллат билан иллатлаш мумкин эмас, деб жавоб берилади.\nБу масала борасидаги учинчи қавл: икки ҳукмнинг ўртасида қарама-қаршилик бўлмаса, битта иллат билан у иккисини иллатлаш мумкин бўлади. Агар иккиси ўртасида қарама-қаршилик бўлса, бундай қилиш мумкин эмас. Масалан, доимийлик савдонинг дурустлиги ва ижаранинг ботил бўлиши учун иллатдир.\n6. Фақиҳлар сабаб ёки иллатнинг бир бўлиши ҳақида “Таҳорат” китобининг “Таҳорат” ва “Ғусл” бўлимида, “Рўза” китобининг “Рўзанинг каффорати” бўлимида, “Ҳаж” китобининг “Эҳромда ман қилинган амаллар”бўлимида, “Иқрор”да “Иқрорни такрорлаш” бўлимида, “Ҳадлар” китобининг “Қазф”, “Зино”, “Хамр ичиш” ва “Ўғирлик” бўлимларида, “Қасам”китобининг“Қасамнинг каффорати” бўлимида ва нафс ҳамда ундан бошқа нарсаларга нисбатан жиноят қилиш мавзуларида зикр қилишади.\nУсулчилар сабабнинг бир бўлиши борасида мутлақ ва муқайяд мавзусида баҳс қилишади. Бу ҳақдаги батафсил маълумот “Усулий илова”да келтирилган.\nКатта фиқҳ энциклопедияси Махсус Ислом Илм Китоб фақиҳ\n183 21:50 22.05.2022


Кировлик сиёсатчи интервьюсида кутилмаган ҳодиса камерага муҳрланди\n11:38 / 17.03.2017\nРоссиянинг Киров вилояти журналисти Владислав Крисов ўзининг «Точка зрения» (нуқтаиназар) кўрсатуви учун «Гражданская платформа» партияси маҳаллий бўлими котиби Михаил Шевелёвдан интервью олган. Гап губернатор сайлови ва «Единая Россия» партияси номзодлари хақида борган. Бироқ, интервью эълон қилингач, сиёсатчининг сўзлари ўз аҳамиятини йўқотди. Томошабинлар, лавҳадаги гулга эътибор қаратишди.\nСиёсатчи саволларга жавоб берар экан, 30 сониялик лавҳада орқа планда турган гул ёнтомонга қийшайиб қолган.\nКрисовнинг изоҳ беришича, гул видео интервью олинишида бироз олдин орқа бўшлиқни тўлдириш мақсадида шу жойга ўтказилган. У эса ўз оғирлигини кўтара олмай эгилиб қолган. Интервьюнинг айни шу қисми ижтимоий тармоқларда оммалашиб кетган.


Қайси смартфонлар ишлатилса ҳам нархини кўп йўқотмайди? - Terabayt.Uz\nСмартфонсозлик ривожлангани сайин, тутилган телефонларнинг иккиламчи бозори ҳам гуллаб-яшнамоқда. Хўш, ишлатилган смартфонларнинг нархлари янгилариникидан қанчалик арзон бўлади ўзи?\nHuishoubao компанияси мобил қурилмаларнинг ишлатилгач ҳам қиймати сақланиши бўйича рейтинглар эълон қилиб келади. Яқинда у жорий йилнинг биринчи ярми ҳолатига кўра иккиламчи бозор ҳақидаги маълумотларни эълон қилди.\nМазкур рейтингда Xiaomi компанияси биринчи ўринни эгаллаган – эгалари янги смартфон олишга қарор қилганларида унинг смартфонлари ўз қийматини энг кам йўқотар экан.\nИккинчи ўринни OnePlus телефонлари эгаллаган бўлса, учинчи ўринда ҳам аслида «Хитойча Apple»нинг бўлинмаси бўлган Black Shark брендининг геймерофонлари келмоқда. Huawei компанияси ҳамда унинг Honor бренди смартфонлари тегишлича тўртинчи-бешинчи поғоналарни банд этиб, Apple олтинчи ўринга тушиб кетган.\nЎҚИНГ: Android-смартфонлар икки баравар тез арзонлашади!\nЛекин алоҳида моделларни олиб қараганда, Huawei P40 Pro биринчи ўринни эгаллаган. Ундан кейинги ўринда Honor 30 Pro бўлса, кучли учликни OnePlus 8 Pro якунлаб берган.\nИшлатилганида қийматини кўп йўқотмайдиган смартфонлар ўнталигида кейинги поғоналарни Xiaomi Mi 10 Pro, Black Shark 3 Pro, Redmi K30 Pro Zoom Edition, Nubia Red Devil 5G, Vivo NEX 3S, Oppo Find X2 Pro ва Samsung Galaxy S20 Ultra флагманлари банд этган.\nЎҚИНГ: Жаҳондаги энг арзон пентакамерали смартфон чиқди, яна NFC чипиям бор! (+видео)\n#Apple #Huawei #OnePlus #Samsung #Xiaomi #Android смартфон #нархлар #смартфонлар #Xiaomi Black Shark #Honor


Бўлим: Тошкент 2007\n«КЎКАЛДОШ» ТОШКЕНТ ИСЛОМ ЎРТА МАХСУС БИЛИМ ЮРТИ ҲАҚИДА\n«Кўкалдош» мадрасаси Тошкент шаҳридаги тарихий обидалардан бири саналади. Муҳаммад Солиҳ Қорахўжа Тошкандийнинг «Тарихи жадидайи Тошканд» китобида «Кўкалдош» мадрасасини Дарвешхон қурдирганини ёзади ва шу китобининг баъзи жойларида мадрасани Дарвешхон мадрасаси деб ҳам атайди. Мадраса 1551-1575 йиллар орасида қуриб ишга туширилган. Бунга далил сифатида тарихчилар 1569-1570 йилларда ёзилган вақфномани келтирадилар. Унга кўра, Тошкент ҳокими Султон Дарвешхон бир карвонсаройни мадрасага вақф қилиб бергани айтилган.\n«Кўкалдош» мадрасаси Чорсу майдонидаги Шаҳристон тепалигида Хўжа Аҳрор Валий жомеъ масжидининг ёнида анъанавий шарқона услуб асосида бунёд этилган. Унинг кенг ҳовлиси ҳужралар ва очиқ айвонлар билан ўралган. Ҳужралар сони 38 та бўлиб, дастлаб қурилганда мадраса уч қаватдан иборат бўлган. Бош фасад жанубга қараган, дарвозадан кираверишда чапда масжид, ўнгда дарсхона жойлашган. Масжид ва дарсхонанинг усти ўзаро кесишган равоқлар устига ўрнатилган қўш ички ва ташқи гумбазлардан иборат бўлган. Пештоқ сиркор парчин ва жилва нақшлар билан безатилган.\nXVIII асрга келиб қаровсиз қолган мадраса карвонсарой сифатида фойдаланилган. 1830-1831 йилларда Тошкент ҳокими Лашкар Бегларбегининг даврида дарсхона ва масжид ўнгидаги нураб тўкила бошлаган зангори гумбазлари ва иккинчи қаватнинг ғиштлари кўчириб олиниб, ҳозирги кунда бузилиб кетган Бегларбеги мадрасаси (бозорнинг юқори қисмида)нинг қурилишида ишлатилган.\n1866-1886 йилларда рўй берган зилзила натижасида мадраса пештоқининг юқори қисми қулаб тушган ва мадраса вайронага айланган.\n1902-1903 йилларда Тошкент шаҳри аҳолисининг хайрия маблағлари ҳисобидан таъмирлаш ишлари олиб борилади. Маблағ етишмаслиги сабабли таъмирлаш ишлари тўхтаб қолиб, ёдгорлик ўзининг аввалги ҳолатига қайтарилмади.\nКўкалдош мадрасаси ва унинг ёнидаги Хўжа Аҳрор Валий жомеъ масжиди 1865 йилда Генерал Черняев бошчилигидаги Тошкентни забт этишда қаттиқ шикастланди.\n1886 йили рус муҳандислари томонидан хонақолар ва жомеъ масжид қайта таъмирланиш натижасида ўзининг дастлабки меъморий кўринишини тамоман йўқотди.\nВақт ўтиши билан ўзаро урушлар, кучли зилзилалар, биноларнинг турли мақсадларда фойдаланиши, бир неча бор қайта таъмир қилиниши ва қайта тикланиши мадрасанинг дастлабки ҳақиқий гўзаллигини, муҳташамлигини аста-секин йўқотиб юборган.\nАйниқса, ХVIII асрнинг бошларида мадраса ташландиқ ҳолатга келиб қолган. Ўша асрнинг охирида эса, карвонсарой мақсадида фойдаланилган. Коммунистик мафкуранинг ҳукмронлиги даврида мадраса биноси умуман қаровсиз қолиб кетган: хоналар омборхона, ётоқхона, ҳар хил устахоналар сифатида фойдаланилган.\nМазкур кўҳна билим даргоҳида кўплаб олиму фузалолар дарс берганлар, таҳсил олганлар. XVI асрда Тошкентда ишлаб турган Хожа Аҳрор жомеъи, Бароқхон ва «Кўкалдош» мадрасаларида ўз замонасининг машҳур олимларидан Шамсиддин Муҳаммад Куртий, Хожа Юсуф Қошғарийлар дарс берганлар. Ўзбек мумтоз шеъриятининг вакилларидан шоир Муҳаммад Аминхўжа Муқимий ҳар гал Тошкентга келган вақтларида (1880-1890) «Кўкалдош» мадрасасида истиқомат қилган. 1889-1891 йиллар мобайнида шаҳримизда яшаган машҳур шоир Зокиржон Холмуҳаммад ўғли Фурқат ҳам ушбу мадрасада истиқомат қилиб, таълим олган ва ижод билан шуғулланган. Шунингдек Ҳамза Ҳакимзода Ниёзий ҳам 1910-1911 йилларда мадраса ҳужраларидан бирида истиқомат қилган. Ўзбек орифона шеъриятининг улкан намоёндаси – шоир Хазиний ҳам Тошкентга келган пайтларида албатта «Кўкалдош» мадрасасида тўхтаб, мударрис ва талабалар билан кўплаб ажойиб суҳбатлар қурган. XIX аср охири XX аср бошларидаги ўзбек шеъриятининг таниқли вакиллари: Мулло Қўшоқ Мисний, Сайид Ҳайбатулло Хўжа Хислат, Сирожиддин Сидқий Хондалиқийлар ҳам Кўкалдош мадрасасида таҳсил олганлар. Машҳур уламоларимиздан Сайид Маҳмуд Тарозий, Олтинхон Тўра, Юнус Мақсудий ва Зиёвуддин ибн Эшон Бобохон ҳазратлари ҳам XX аср бошларида таҳсил олиб, илм пиллапояларида юксалиб боришган.\nМадрасада Ислом дини қонун-қоидалари, араб ва форс тили грамматикаси, адабиёт, одоб-ахлоқ, математика, геометрия, астрономия каби фанлар ўқитилган. Дарслар араб ва форс тилларидаги китоблар бўйича ўтилган. Мадрасани битириб чиққан илм аҳллари араб, форс ва туркий тилларни мукаммал ўрганганлар, юзлаб ғазаллар, минглаб байтларни ёддан билганлар, мадраса ҳужраларида ётиб Қуръони каримни ёд олганлар.\nУшбу мадраса фаолият бошланганидан буён 1999 йилга қадар «Кўкалдош мадраса масжиди» деб номланган. 1999 йилда Ўзбекистон мусулмонлари идораси томонидан янги Низом тасдиқланиб, 1999 йил 18 августда Ўзбекистон Республикаси Адлия Вазирлигида расмий рўйхатдан ўтгандан сўнг «Кўкалдош Тошкент ислом ўрта махсус билим юрти» деб номланди.\nБилим юрти 1999 йил 10 октябрда махсус рухсатнома олиб, 1 ноябрдан расмий фаолият кўрсата бошлади.\nҲозирги кунда билим юртида Қуръони карим, тафсир, ҳадис, сарф, наҳв, ақоид, мутолаа каби диний илмлар билан бир қаторда ўзбек тили ва адабиёти, тарих, жуғрофия, инглиз тили, физика, математика, астрономия, информатика ва бошқа дунёвий фанлар ҳам ўқитилади, бу ишга малакали мутахасислар жалб этилган.\n2005-2006 ўқув йили бўйича билим юртида 34 нафар мударрислар 178 талабага таълим бермоқда. Мазкур мударрисларнинг барчаси Олий маълумотли.\nБилим юртини битирган талабалар Ўзбекистон мусулмонлари идораси томонидан қилинган тақсимотга кўра, ўзлари келган вилоятлардаги масжидларга юборилади.\nБундан ташқари Ўзбекистон Республикаси Вазирлар Маҳкамасининг 2003 йил 22 августдаги 364-сонли қарори асосида дипломлари давлат стандартига тенглаштирилди. Шунга биноан билим юртини битиргалар Тошкент Ислом институти, Тошкент Ислом университети қатори ўзлари истаган бошқа давлат олий ўқув юртларига ҳам ўқишга кирадилар.\nЭлимизнинг юздан ортиқ диний илмга муштоқ фарзандларини ўз қучоғига олган «Кўкалдош» Тошкент ислом ўрта махсус билим юртининг олдидаги вазифалари аниқ ва равшан. Яъни, Ватанимиздаги барча ўқув муассасалари қатори иймон-эътиқоди бутун, иродаси бақувват, аждодларимизнинг нодир маънавий меросларини чуқур ўрганган ва замонавий тафаккурга эга комил инсонлар тарбиялаш, халқимизнинг ихлосидан ҳамда маънавий онгида пайдо бўлган бўшликдан фойдаланиб, ислом ниқоби остида ўзларининг ғаразли мақсадларини амалга оширишга уринаётган кимсаларга қарши ўлароқ ҳамюртларимизнинг диний саводхонлигини ошириш ва шу йўлда хизмат қилувчи замонавий етук уламолар тайёрлашдир.\nМуассис: Ўзбекистон мусулмонлари идораси. Манзили: Тошкент шаҳар, Зарқайнар 103. Телефон:160 39 33, 160 17 98.\nФаолият бошлаган йили: 1999 йил 10 октябрдан эътиборан Ўзбекистон Республикаси Вазирлар маҳкамаси ҳузуридаги Дин ишлар бўйича қўмитанинг № 12-сонли рухсатномаси асосида фаолият бошлаган.\nГувоҳнома: Ўзбекистон Республикаси Адлия вазирлиги томонидан 1999 йил 18 августда №17 рақамли Гувоҳнома билан рўйхатга олинган.\nМахсус рухсатнома: 2004 йилда қайта рўйхатдан ўтказилиб, Вазирлар Маҳкамаси ҳузуридаги Дин ишлар бўйича қўмита томонидан 2004 йил 24 октябрда № 0000002 сонли махсус рухсатнома олиб, шу асосида фаолиятини давом эттирмоқда.\nБилим юрти 200 ўринли.\nМутахассислик: Диншунослик, бошланғич араб тили ва одобнома мураббийси.\nЎқиш муддати: 4 йил.\nЎқиш шакли: Кундузги.\nШартнома тўлови асосида, молиявий ўз-ўзини бошқариш.\nМанзили: Тошкент 700021, Шайхонтоҳур тумани, Навоий кўчаси, 46-уй.\nРеквизит: Тошкент шаҳар Ташқи иқтисодий фаолият Миллий Банки Тошкент шаҳар бош бошқармаси филиали қошидаги амалиёт бошқармаси бўлими.\nҲисоб рақам: 20212000904011179001, МФО: 00451, ИНН: 202992445.\nWeb сайт: http://kukaldash.madrasa.uz (2006 йил 25 майдан ишга тушган)\nЭлектрон манзил: hanif@gmail.ru; irfon@mail.ru\nТелефонлар: +(99871) 1444827, +(99871) 3922451, +(99871) 1493090;\nФакс: +(99871) 1441282\nҚуръони Каримнинг хорижий тилларга қилинган таржим..\nҲАЗРАТИ ИМОМ КОМПЛЕКСИ, Ҳастимом (Зарқайнар кўч., ..\n«ТОШКЕНТ – ИСЛОМ МАДАНИЯТИ ПОЙТАХТИ. 2007 ЙИЛ»\n...Ушбу муносабат билан islom.uz сайти бир қатор т..\nМуқаддас Ислом динимизни пок сақлаш, уни турли хил..\n“Усул аш-Шоший” асари ҳанафий усул ал-фиқҳ (фиқҳ асослари) бўйича...\nАраблар “Мовароуннаҳр” деб атаган ушбу заминдан IX..


11:39 02.07.2019 (Янгиланган 11:38 02.07.2019)\nРоссия етакчиси Японияда бўлиб ўтган G20 давлатлари етакчилари шарафига уюштирилган кечки овқатга ўзининг термоси билан ташриф буюрганди\nТОШКЕНТ, 2 июл — Sputnik. Хитойнинг Taobao онлайн-платформасида Россия президенти Владимир Путиннинг термокружкасига ўхшаган оқ термос талаб энг катта бўлган товарга айланди.\nПутин бу термокружкадан Осакада ўтказилган G20 мамлакатлари етакчилари учун ташкиллаштирилган кечки нонуштада чой ичган эди.\nGlobal Times хабарига кўра, онлайн-магазинлар ҳозирданоқ Россия олтин герби туширилган оқ термокружкага олдиндан буюртмаларни қабул қила бошлаганлар. Интернет-платформаларининг яна бир вакили юздан ортиқ буюртма тушганини маълум қилди. Унинг сўзларига кўра, бундай харид "ҳар қандай дўст учун идел совға"га айланади.\nПутин кружкасининг айни нусхаси сотувга чиқиш арафасида. У икки ҳафтадан сўнг етказиб берилади", - дейилади газетадаги реклама хабарларида.\nЯпонияда G20 давлатлари раҳбарлари учун ташкиллаштирилган кечки овқатга Россия етакчиси ўз термоси билан келган эди. Давлат раҳбари матбуот котиби Дмитрий Песков термос Россия етакчиси мунтазам ичадиган чойга тўлдирилган, дея изоҳ берган.


Олимларимиз коронавирусга қарши тўртта вакцина устида ишлаяпти — Абдулла Арипов – Газета.uz\nLotinchada 24 феврал 2022, 16:03 Коронавирус Сиёсат\nЎзбекистонлик олимлар коронавирусга қарши вакцина яратиш бўйича тадқиқотлар ўтказмоқда. Бош вазири Абдулла Арипов бу ҳақда чоршанба куни бўлиб ўтган Республика махсус комиссиясининг йиғилишида маълум қилди, деб хабар берди «Газета.uz» мухбири.\nУ маҳаллий вакциналар яратиш бўйича президент топшириқ берганини айтиб, ҳозирда олимлар самарали иш олиб бораётганини таъкидлади.\n«Бизни олимларимиз тўртта вакцина устида ишлаяпти. Дунёдаги ҳеч қайси вакцинадан нусха олинмаган, алоҳида ўзининг структураси белгиланган вакцина турлари [ишлаб чиқиляпти]. Шунинг учун мен олимларимизга ҳам бу масалада муваффақият тилайман», — деди Абдулла Арипов.\nҲукумат раҳбарининг қайд этишича, ҳозирда вакциналарни синовдан ўтказиш маълум бир босқичларга етиб келган.\nБош вазир шунингдек, Ўзбекистонда сут билан вакцина қилиш ҳақидаги янгиликларга одамлар масхараомуз муносабат билдираётгани ва бу хато эканлигини айтди.\nАввалроқ, bioRxiv журналида ўзбекистонлик олимлар сигир ва эчкиларни ZF-UZ-VAC2001 вакцинаси билан эмлаш орқали ковидга қарши нейтраллаштирувчи антикорлари бўлган сут ишлаб чиққани ҳақида мақола чоп этилганди.\n«Кулманглар бу бор нарса. Бир хил одамлар умуман укол ололмайди, фобияси бўлади. Шунинг учун ҳам сут орқали вакцинани бериш, ҳар хил полиз маҳсулотлари, хаттоки, ҳамиртурушга вакцинани молекуляр даражада жойлаштириш омиллари бўйича тадқиқотлар олиб борилаяпти», — дея таъкидлади Арипов.\nУ сут орқали эмлаш табиий ҳолатлиги, «сигир сути вакциналарга (фойдали микроэлементлар назарда тутилмоқда — таҳр.) бой бўлган маҳсулот» ҳисобланишини қўшимча қилди.\nЭслатиб ўтамиз, мазкур йиғилишда шунингдек, 1 мартдан бошлаб Ўзбекистонда очиқ ҳавода ва жамоат жойларида ниқоб тақиш талаби бекор қилиниши айтилди. Шу билан бирга, жамоат транспорти, савдо марказлари, бозорлар, масжидлар, кинотеатрлар ва бошқа биноларда ниқоб тақиш тавсия этилди.\nБундан ташқари, умумий овқатланиш корхоналари ва кўнгилочар объектларнинг иш вақти бўйича чекловлар ҳамда умумий овқатланиш корхоналари ва жамоат транспорти сиғимининг 50 фоизигача бўлган жойларни қисқартириш талаблари бекор қилинди.\nИш берувчилар ходимларни коронавирусга қарши, шу жумладан кучайтирувчи бустер дозани камида 90% даражасида эмлашни таъминлаши шарт.


24 май 2022, Тошкент вақти: 14:45\nМирзиёев борган Юнусободдаги видеокузатув маркази.\n27 август куни Тошкент шаҳар Ички ишлар бош бошқармаси 23-24-август кунлари Шайхонтохур туманидаги “Малика” савдо мажмуасидаги 100 га яқин эркак соқолининг мажбуран олингани бўйича расмий изоҳ берди.\n“Соқолни мажбуран ҳеч ким қирмаган ва қирмайди ҳам” деб номланган баëнотида ИИББ ахборот мультимедиа маркази¸ айни кунларда пойтахтда “Хавфсиз ҳудуд” тадбири ўтказилаëтгани ва “тадбирлар давомида жамоат жойларига, масалан Сайилгоҳ кўчаси, боғлар ва ҳиёбонлар, кўнгилочар-савдо марказлари, бозорлар ва ҳоказоларга алоҳида эътибор қаратилиши"ни билдирди.\n“Баъзи объектларда вазиятни кузатиш учун ташқи кузатув интеллектуал камераларидан фойдаланилади. Маълумотлар базасига қидирувда бўлган шахсларнинг биометрик паспортларидаги маълумотлар, яъни тартиб бўйича кўзойнаксиз, бош кийимисиз ва соқолсиз туширилган расмлари киритилган”¸ дейилади расмий баëнотда.\nБаëнот давомида “Малика” савдо комплексида бу ерда ишлайдиган баъзи шахслар бўйича ўғрилик, ўғирланган қўл телефонларини сотиб олиш ва сотиш фактлари асосида қўзғатилган жиноят иши доирасида тезкор тадбирлар ўтказилгани¸ гумонланувчилар аксариятининг соқолли экани айтилади.\nБаëнот мазмунидан жамоат жойларига ўрнатилган ташқи кузатув интеллектуал камералари (юз ўқувчи камералар – facial recognition) қидирувда бўлган шахслар соқол қўйгани боис¸ уларни аниқлашда мураккабликка дуч келаëтгани тушунилади.\nШу боис¸ ИИББ баëнотида ëзилишича¸ “Малика” бозоридаги “алоҳида фуқароларга ташқи кўринишларини биометрик паспортдаларидаги расмларига мувофиқлаштириш тавсия этилган.\nЎз баëнотида Тошкент милицияси¸ бу ҳолатга диний мазмуннинг ҳеч қандай алоқаси йўқлигини таъкидлаб¸ “бу вазиятда диндорларнинг ҳиссиётлари билан ўйнашиш, мазкур мавзуни бўрттириш ноўрин”лигини айтади.\n«Ҳурматли ҳамшаҳарлар ва пойтахт меҳмонлари! Жамоат тартибини сақлаш ва сизнинг хавфсизлигингизни таъминлаш осон иш эмас, аксинча, баъзида кўп қиррали, хатарли бўлиши мумкин. Кўплаб ҳолатлар нозик бўлиб, инсон ҳуқуқлари ва эркинлиги, унинг шахсий ҳаёти масалаларига бориб тақалиши мумкин. Шу сабабли ички ишлар ходимлари олдиларига қонун (Ўзбекистон Республикаси “Ички ишлар органлари тўғрисида”ги Қонуни, Жиноят-процессуал кодекс) доирасида иш тутиш вазифалари қўйилади. Фуқароларда ҳам ҳуқуқлардан ташқари Конституция ва қонунларга амал қилиш, ўзгалар ҳуқуқи, эркинлиги, шаънини ҳурмат қилиш (Ўзбекистон Конституцияси 48-модда), ички ишлар органи ходими томонидан ваколатидан келиб чиққан ҳолда қўйилган қонуний талабларини бажариш (“Ички ишлар органлари тўғрисида”ги Қонуннинг 10-моддаси) мажбурияти мавжуд»¸ дейилади ИИББ баëнотида ниҳоясида.\n2017 йил июлида Тошкент шаҳар Юнусобод туманидаги ички ишлар бошқармаси видеокузатув маркази иши билан танишган Шавкат Мирзиëев "Тошкент - хавфсиз шаҳар" концепцияси доирасида аҳолини туну кун кузатадиган "пекинча тажриба" бошланганини билдирган эди.\nМирзиёев Тошкентни туну кун кузатадиган "пекинча тажриба"ни бошлади (ВИДЕО)\nЮздаги биометрик белгилар орқали шахсни аниқлашга қаратилган технологияларни ишлаб чиқиш ва амалга татбиқ этиш бобида Хитой дунëда биринчи ўринда туради.\nХусусан¸ жамоат жойларига юзни ўқийдиган кузатув камераларини қўйиш тажрибаси дунëда биринчилардан бўлиб Хитойда жорий қилинган.\nҒарб нашрлари бу технологиянинг¸ асосан¸ Хитой ҳукумати танқидчилари¸ хусусан¸ уйғурларни таъқиб этишга ишлатилаëтганини айтиб келмоқда.


Мирзиёев: "Тожикистон билан муносабатларни стратегик даражага кўтарамиз" - Zamin.uz\nТошкент Душанбе билан муносабатларни барча йўналишларда изчил ривожлантириб боради. Бу ҳақда 9 март куни Душанбега икки кунлик давлат ташрифи билан келган Ўзбекистон президенти Шавкат Мирзиёев маълум қилди.\nТожикистон президенти Имомали Раҳмон ва Ўзбекистон раҳбари Шавкат Мирзиёев «бир плюс бир» шаклидаги учрашув бошланишидан аввал матбуот учун қисқача баёнот берди.\n«Тожикистон-Ўзбекистон муносабатлари яқин вақт ичида стратегик шериклик даражасига чиқади. Тошкент Душанбе билан муносабатларни барча йўналишларда изчил ривожлантириб боради», - дея айтиб ўтди Шавкат Мирзиёев.\nЎз навбатида, Имомали Раҳмоннинг маълум қилишича, Тожикистон Ўзбекистоннинг минтақавий ҳамкорликни ривожлантириш бўйича ташаббусларини барча томонлама қўллаб-қувватлайди.\nАйни дақиқаларда «Қасри миллат» қароргоҳида бўлиб ўтаётган «яккама-якка» шаклдаги учрашувда икки томонлама сиёсий, савдо-иқтисодий, инвестициявий, молиявий, транспорт-коммуникация, туристик, маданий-гуманитар ва минтақалараро ҳамкорликни ривожлантириш, фуқароларнинг ўзаро ташрифини соддалаштириш масаласи, минтақавий ҳамда халқаро муаммолар муҳокама этиляпти.\nУчрашувдан сўнг етакчиларга икки давлат ҳукумат делегациялари қўшилади. “Замин” янгиликларини “Telegram”да кузатиб боринг\nЯнгиликлар » Жамият » Мирзиёев: "Тожикистон билан муносабатларни стратегик даражага кўтарамиз"


Сўнгги уч йил давомида юз берган сезиларли иқтисодий ўзгаришлар ва ютуқлар мамлакатимиз тараққиётида анча ижобий натижаларга олиб келди. Лекин 2020 йил март ойининг охири ва апрель ойидан бошлаб, ҳаммамиз билган сабабларга кўра, иқтисодиётимизда турли қарама-қарши йўналишлар ва шу билан бирга жуда фундаментал аҳамиятга эга бўлган тенденциялар юзага келмоқда.\nЎзбекистон Марказий банки нақд пул муомаласи ҳақидаги қисқача шарҳида кўп ўзгаришларга эътибор берган-у, лекин уларнинг туб моҳияти ва келиб чиқиш сабабларига деярли тўхталмаган. Балки бу Марказий банкнинг иши ҳам эмасдир. Бу, кўпроқ иқтисодий таҳлилчиларнинг иши бўлса керак.\nХўш, нима гаплар айтилмади, ёки ёпиқ парда ортида қолди?\n1. Марказий банкнинг хабар беришича, 2020 йилнинг январь-апрель ойларида нақд пул айланмаси ҳажми 105,5 трлн сўмни ташкил этган ҳолда ўтган йилнинг мос даврига нисбатан 41 фоизга ошди. Лекин 2020 йил 1 апрель ҳолатига кўра иқтисодиётдаги нақд пуллар ҳажми 23,85 трлн сўмни ташкил этганини инобатга олсак, бугунги кунда ўртача пул айланмаси вақти 4,42 кунни ташкил этган. Яъни банкдан чиққан пул 4,42 кунда яна банкка қайтиб келяпти. Агар худди шу кўрсаткични 1 йил аввалги ҳолат билан таққосласак, 2019 йил апрель ойида бу кўрсаткич 3,47 кунни ташкил этган. Яъни пул айланмаси суръатлари бизда пасайиб боряпти ва бу ҳолни ижобий деб бўлмайди. Сабаби, пул айланмаси қанчалик секин бўлса, жамиятнинг иқтисодий ўсиши шунчалик секинлашади. Бундай секинлашиш сабаблари ҳақида Марказий банк ҳисобот берган, аммо кўрсатилган сабаблар ичида энг асосийси айтилмаган ва бунга қуйида яна қайтамиз.\n2. Агар мазкур даврда банк кассаларига тушган нақд пул маблағларининг ички тузилиши ўзгариши (динамикаси)га эътибор берсак, жуда қизиқ тенденцияларни кўриш мумкин:\nКўрсатилган банк хизматларидан бўлган нақд пул тушумлари улуши ва абсолют ҳажми тобора ортмоқда. Яъни банклар борган сари кўпроқ даромад олмоқда. 2019 йил январь-апрелида банк даромадлари 7,48 трлн сўмни ташкил этган бўлса, 2020 йилнинг шу даврида икки баробардан ортиқ ўсиб, 15,1 трлн сўмни ташкил этди. Ваҳоланки, 2020 йилда товар ва хизмат кўрсатишдан тушган тушумлар 25 трлн сўмни ташкил этиб, 2019 йилги кўрсаткичга нисбатан 26,2 фоизга ўсган (19,81 трлн сўм) холос;\nБанк кассаларига солиқлар тушуми 2020 йил январь-апрелида 2,08 трлн сўмни ташкил этган бўлса, 2019 йилнинг шу даврида 2,24 трлн сўмни ташкил этган эди. Яъни солиқлар тушуми 7,15 фоизга тушиб кетган. Товар ва хизмат кўрсатишдан тушумлар ҳажми ошсаю, улардан келадиган солиқлар ҳажми камайса, банкларнинг даромади эса худди шу даврда 2 баробар ўсса, бунга қандай изоҳ бериш мумкин?\n3. Албатта, «коронавирус пандемияси даврида... иқтисодий фаолликнинг сезиларли пасайиши банк кассаларига нақд пул тушумлари»нинг апрель ойида март ойига нисбатан 5,5 трлн сўмга қисқаришига олиб келди. Яъни бу кўрсаткич жорий йил апрель ойида 7,9 трлн сўм, март ойида эса 13,4 трлн сўмни ташкил этиб, тушум 41 фоизга камайди.\n4. Марказий банкнинг таъкидлашича, «банк кассаларига келиб тушган нақд пуллар ҳажми нақд пулга бўлган талаб миқдоридан кўп бўлганлиги сабабли 2020 йилнинг 1-чорагида 209 млрд сўмлик нақд пуллар муомаладан қайтган бўлса, аксинча жорий йилнинг апрель ойидаги ҳолат муомалага қўшимча 1 472 млрд сўм чиқаришни тақозо этди». Аслида бу нақд пуллар кунлик фойдаси ҳажми кескин ошган савдо ташкилотлари томонидан оборотдан (айланмадан) чиқарилиб, нақд чет эл валютасига алмаштирилган ва ҳозирги кунда уларнинг хусусий захираларида қолиб келмоқда, деб тахмин қиламиз. Банк кассалари (шу жумладан, банкоматлар) орқали чиқим қилинган нақд пуллар 53,4 трлн сўмга етиб, ўтган йилнинг шу даврига нисбатан 42 фоизга кўпайиши ҳам ана шу тахминимизга далил бўла олади. Бўлмаса, «карантин даврида фаолиятини тўхтатган хўжалик субъектларининг иш ҳақи тўловлари учун нақд пулга бўлган талабининг 1,1 трлн сўмга, шунингдек, халқаро пул ўтказмалари ҳажмининг камайиши ортидан нақд чет эл валютасини сотиб олиш учун йўналтириладиган нақд пуллар ҳажмининг 2 трлн сўмга қисқариши» юзага келган бир ҳолда муомалага қўшимча 1 472 млрд сўм чиқаришни қандай изоҳлаш мумкин? Айнан шу ҳол аслида пул муомаласининг секинлашуви ва нақд пулга бўлган талаб кун сайин ортиб бораётганининг, иқтисодиётнинг норасмий қисми ўсиб бораётганининг сабабларидир.\n5. Чакана савдо корхоналарининг ва бозордаги сотувчиларнинг тазйиқи остида, аҳолининг нақд пул харажатлари ортиб бормоқда ва натижада, 3,75 миллион пенсионернинг пенсиялари, ҳамда турли нафақа ва ижтимоий тўловларнинг 56,3 фоизи банк карталаридан нақд пул тарзида ечиб олинган. Албатта, бу пуллар энг биринчи навбатда аҳолининг озиқ-овқатга бўлган харажатларини қоплашга қаратилган. Картадан ечилмаган қисми эса, асосан коммунал тўловлар учун ишлатилган. Натижада «2020 йилнинг январь-апрель ойларида банк карталарига жами 45,8 трлн сўмлик маблағлар келиб тушиб, ушбу даврда банк карталаридаги 15 трлн сўмлик маблағлар аҳоли томонидан нақдлаштириб олинган».\n6. Албатта, аҳоли ўз харажатларини пухтароқ режалаштиришга ҳам ўрганмоқда. Шу сабабли банк карталаридаги маблағлар қолдиғи 2020 йил 1 май ҳолатига 6,4 трлн сўмни ташкил этиб, жорий йил 1 март ҳолатига нисбатан 32,5 фоизга, 1 апрель ҳолатига нисбатан 16,8 фоизга ўсди. Лекин Марказий банк ўзи таъкидлаганидек солиқлар, коммунал хизматлар, кредит фоизлари ва бошқа тўловларнинг тўлаш муддатлари узайтирилган. Бу харажатлар халқнинг бўйнидан ҳеч қаерга кетмаган ва улар озиқ-овқат ҳамда энг муҳим кундалик харажатлар қоплангандан сўнг амалга оширилади. Яъни халқ жамғармалари борган сари кўпаяётгани ҳақидаги иллюзия бўлмаслиги керак.\nХулоса ўрнида шуни айтиш керакки, тўлов муддати кечиктирилган солиқлар, коммунал хизматлар, кредит фоизлари ва бошқа тўловларнинг тўлаш муддатлари келган чоғи сентябрь-октябрь ойларига тўғри келади. Айнан шу даврда халқимизнинг реал даромадлари кескин даражада тушиб, барча жамғармалар ишлатиб бўлинган бўлиши мумкин. Яъни бу даромадларнинг каттагина қисми давлат бюджетига, банкларга, коммунал ташкилотларга умуман келмаслиги ҳам мумкин.\n15:56 / 22.10.2020